title: Christian Tetzlaff

text: Christian Tetzlaff (s. 29. huhtikuuta 1966 Hampuri) on saksalainen viulisti. Hänen esittämänsä ja levyttämänsä ohjelmisto on laaja ja vaihtelee Johann Sebastian Bachin säestämättömistä sonaateista ja partitoista Felix Mendelssohn Bartholdyn, Ludwig van Beethovenin ja Johannes Brahmsin 1800-luvun mestariteoksiin, Béla Bartókin, Alban Bergin ja Dmitri Šostakovitšin 1900-luvun konserttoihin sekä nykyteosten kantaesityksiin.


title: Christian Tetzlaff

text: Kamarimuusikkona Tetzlaff on muun muassa perustanut vuonna 1994 Tetzlaff-kvartetin ja tehnyt yhteistyötä Leif Ove Andsnesin, Lars Vogtin sekä Alexander Lonquichin kanssa.


title: Christian Tetzlaff

text: Kaikki Tetzlaffin kolme sisarusta ovat muusikkoja. Tetzlaff aloitti viulun- ja pianonsoiton kuusivuotiaana ja teki konserttidebyyttinsä 14-vuotiaana esittämällä Beethovenin viulukonserton. Hän sai Lyypekissä opetusta Uwe-Martin Haibergilta ja opiskeli lisäksi Yhdysvalloissa. Hän on esiintynyt solistina lukuisien pohjoisamerikkalaisten orkesterien ja eurooppalaisista orkestereista esimerkiksi Berliinin ja Wienin filharmonikkojen kanssa. "Musical America" nimesi Tetzlaffin vuonna 2005 vuoden instrumentalistiksi.


title: Juri Kaškarov

text: Juri Fjodorovitš Kaškarov (, s. 4. joulukuuta 1963 Hanti-Mansijsk) on venäläinen ampumahiihtäjä, joka aktiiviurallaan edusti Neuvostoliittoa.


title: Juri Kaškarov

text: Kaškarov hiihti toisen osuuden kultaa voittaneessa Neuvostoliiton 4 × 7,5 kilometrin viestijoukkueessa Sarajevon olympialaisissa 1984. 10 kilometrillä hän sijoittui kymmenenneksi ja Calgaryn olympialaisissa 1988 20 kilometrillä viidenneksi.


title: Juri Kaškarov

text: Kaškarov voitti maailmanmestaruuden 20 kilometrillä Ruhpoldingissa 1985, viestissä Antholzissa 1983, Ruhpoldingissa 1985 ja Oslossa 1986 sekä joukkuekilpailussa Feistritzissä 1989. MM-hopeaa hän saavutti viestissä Lake Placidissa 1987, Feistritzissä 1989 ja Lahdessa 1991 sekä pronssia 10 kilometrillä 1989.


title: Juri Kaškarov

text: Kaškarov sijoittui maailmancupin kokonaiskilpailussa toiseksi kaudella 1984–1985. Hän voitti samalla kaudella 20 kilometrin maailmancupkilpailun Ruhpoldingissa ja kaudella 1986–1987 10 kilometrin kilpailun Canmoressa.


title: Juri Kaškarov

text: Kaškarov saavutti nuorten MM-kilpailuissa 1982 kultaa 15 kilometrillä, hopeaa viestissä ja pronssia 10 kilometrillä. Hän voitti Neuvostoliiton-mestaruuden 20 kilometrillä 1986 sekä 10 kilometrillä ja 25 kilometrin sotilaspartiohiihdossa 1987. Hän edusti seuratasolla Dynamo Jekaterinburgia. Aktiiviuransa jälkeen hän toimi ampumahiihtovalmentajana Moskovan Dynamossa.


title: Sjöblom

text: Sjöblom on muun muassa seuraavien henkilöiden sukunimi:


title: Second Summer of Love

text: Second Summer of Love (”Toinen rakkauden kesä”) on nimi, jota on käytetty Britanniassa ajanjaksosta 1988−1989. Termillä viitataan acid house -musiikin nousuun ja laittomien huumeiden sävyttämien ravebileiden huippukauteen.


title: Second Summer of Love

text: Second Summer of Love alkoi vuonna 1988 yökerhojen kuten Shoomin (omistaja Danny Rampling), Futuren (organisaattorinaan Paul Oakenfold) ja Tripin (omistaja Nicky Holloway) käynnistäessä rave-liikkeen Britanniassa. Nämä kolme DJ:tä alkoivat järjestää ravebileitä lomailtuaan Ibizalla kesällä 1987. Acid house -musiikki ja siihen liittynyt klubikulttuuri nousi suosioon Euroopassa ensimmäisenä nimenomaan Ibizalla. Ajanjakson symboliksi nousi ”hymynaama” eli smiley-symboli, jota oli käytetty Shoomin kolmansien juhlien mainoslentolehtisissä.


title: Second Summer of Love

text: BBC:n dokumentti "The Summer Of Rave, 1989" vuodelta 2006 kertoo rave-liikkeen kehityksestä Britanniassa kesällä 1989.


title: Second Summer of Love

text: Vuonna 1992 New Yorkissa oli oma ”Second Summer of Lovensa” rave-klubien, erityisesti Long Islandin Caffeine-klubin myötä.


title: Luontokeskus Kellokas

text: Luontokeskus Kellokas sijaitsee Kolarin Äkäslompolossa. Siellä voi tutustua Pallas-Yllästunturin kansallispuiston luontoon ja retkeilymahdollisuuksiin. Luontokeskuksen pysyvä näyttely "Mean elämää" kertoo alueen luonnon ja kulttuurin vuorovaikutuksesta kansallispuiston vierellä olevissa kylissä molemmin puolin Väylää eli Tornion–Muonionjokea.


title: Luontokeskus Kellokas

text: Kellokkaassa on kahvila Kahavila Melkutin, Lapin taiteilijaseuran Galleria Kellokas sekä Ylläksen Matkailuyhdistyksen toimipiste ja Kolarin kunnan matkailuneuvonta, Ylläksen matkailuinfo. Siellä on myös elokuvateatteri, ja siellä järjestetään tapahtumia. Kuontokeskuksessa on myös kokoustiloja. Luontokeskuksen pihalla on Savottamuseo.


title: Luontokeskus Kellokas

text: Luontokeskus Kellokas valmistui vuonna 1995.


title: Tšekin NUTS-aluejako

text: Tšekin NUTS-aluejako muodostuu siten että koko valtio on yksi NUTS1-alue, NUTS2-alueita on kahdeksan ja NUTS3-alueet vastaavat Tšekin läänejä.


title: ADR

text: ADR voi tarkoittaa seuraavia:


title: Algimantas Šalna

text: Algimantas Šalna (s. 12. syyskuuta 1959 Vidiškės, Utenan lääni, Liettuan SNT) on liettualainen ampumahiihtäjä, joka aktiiviurallaan edusti Neuvostoliittoa.


title: Algimantas Šalna

text: Šalna hiihti kolmannen osuuden kultaa voittaneessa Neuvostoliiton 4 × 7,5 kilometrin viestijoukkueessa Sarajevon olympialaisissa 1984. Hän oli ensimmäinen talviolympialaisissa mitalin saavuttanut liettualaisurheilija. Hän sijoittui Sarajevossa lisäksi viidenneksi 10 kilometrillä. Hän voitti viestin maailmanmestaruuden Antholzissa 1983 ja Ruhpoldingissa 1985. Antholzissa hän oli lisäksi seitsemäs 10 kilometrillä. Hän voitti Neuvostoliiton-mestaruuden 20 kilometrillä ja viestissä 1983.


title: Algimantas Šalna

text: Aktiiviuransa jälkeen Šalna muutti Yhdysvaltoihin, jossa työskenteli ampumahiihtovalmentajana vuodesta 1991 lähtien. Hän valmensi Yhdysvaltojen ampumahiihtojoukkuetta vuosien 1994, 1998, 2002 ja 2006 olympialaisissa.


title: Alfrēds Kalniņš

text: Alfrēds Kalniņš (1879–1951) oli latvialainen säveltäjä. Hän sävelsi romanttisen, kansallismielisen oopperan "Baņuta" (1920, uudistettu 1927–1933). Neuvostomiehityksen vuosina siinä käytettiin ideologiaan paremmin sopinutta lopetusta, mutta perestroikan aikaan oopperaa alettiin esittää taas alkuperäisessä muodossaan. Alkuperäisversion kantaesitys länsimaissa järjestettiin New Yorkin Carnegie Hallissa 5. kesäkuuta 1982. Kalniņš oli myös urkuri ja laulujen säveltäjä. Lisäksi hänen tuotantoonsa kuuluu piano- ja urkumusiikkia, orkesteriteoksia, balettia ja kuorosävellyksiä sekä kansanmusiikin sovituksia. Kalniņš sai opetusta Anatoli Ljadovilta Pietarin konservatoriossa.


title: Alfrēds Kalniņš

text: Kalniņš sävelsi vielä toisen oopperan, "Saliniekin" (1926). Hän oli New Yorkissa vuosina 1927–1933.


title: Toyota Kata

text: Toyota Kata on Mike Rotherin kirjoittama kirja. Kirja kuvaa Parannuskata-rutiinin, jonka avulla voidaan opettaa luovaa työskentelyä ja johtaa ihmisiä jatkuvaan parantamiseen.


title: Toyota Kata

text: Teos on suomennettu vuonna 2011.


title: Joakim Lundström

text: Gert Joakim Lundström (s. 25. helmikuuta 1984 Gävle, Ruotsi) on ruotsalainen jääkiekkomaalivahti, joka edustaa Slovakian Extraligassa pelaavaa HC Košicea.


title: Joakim Lundström

text: Lundström on Strömsbö IF:n kasvatti. Hän pelasi myöhemmät juniorivuotensa kuitenkin Brynäs IF:ssä. Kaudella 2002–2003 Lundström puki joukkueen Elitserien-otteluihin 11 runkosarja- ja kahdeksaan Kvalserien-otteluun Johan Asplundin oltua loppukaudella sivussa, mutta ei saanut kuitenkaan peliaikaa. Kauteen 2003–2004 hän lähti Brynäsin kakkosmaalivahtina Markus Korhoselle, mutta Lundström pääsi lopulta pelaamaan vain kolmeen runkosarjaotteluun. Hän haki kauden aikana pelituntumaa myös Brynäsin J20-joukkueesta sekä Allsvenskan-joukkue Almtuna IS:stä.


title: Joakim Lundström

text: Kaudella 2004–2005 Lundström mahtui Brynäsin Elitserien-kokoonpanoon vain kolmeen otteluun luukkuvahdiksi. Pelejä kertyi taas J20-joukkueesta sekä Almtunasta. Kaudella 2005–2006 hän toimi joukkueen kolmosmaalivahtina ja pääsi pelaamaan yhden Elitserien-ottelun. Suurin osa kaudesta eteni kuitenkin lainalla Ruotsin I-divisioonan Valbo HC:ssä.


title: Joakim Lundström

text: Vuodet 2006–2010 Lundström pelasi HockeyAllsvenskania IF Sundsvall Hockeyssa. Joukkue ajautui hänen viimeisellä kaudellaan 2009–2010 karsintasarjaan, jotka päättyivät Sundsvallin sarjapaikan säilymiseen, kun IF Björklöven putosi I-divisioonaan hoitamattoman "eliittilisenssin" vuoksi. Lundström siirtyi kaudeksi 2010–2011 vuoden mittaisella sopimuksella Elitserien-joukkue Frölunda HC:hen. Hän toimi kakkosmaalivahtina Johan Holmqvistille ja pelasi 19 runkosarjaottelua.


title: Joakim Lundström

text: Kaudeksi 2011–2012 Lundström siirtyi kaksivuotisella sopimuksella Timrå IK:hon. Hän jakoi ensimmäisellä kaudellaan varsin tasaisesti torjuntavastuun Stefan Ridderwallin kanssa, mutta Lundström sai kuitenkin aavistuksen verran enemmän peliaikaa Ridderwallin oltua loppukaudella sivussa. Hän pelasi kaikkiaan 33 runkosarja- ja yhdeksän Kvalserien-ottelua. Kvalserien päättyi Timrån voittoon. Kaudella 2012–2013 Lundström jakoi torjuntavastuuta Daniel Bellissimon kanssa, joka pelasi kuitenkin vähän enemmän otteluita. Lundström pelasi 25 runkosarja- ja kolme Kvalserien-ottelua, mutta tällä kertaa Kvalserien päättyi kuitenkin Timrån putoamiseen.


title: Joakim Lundström

text: Lundström jatkoi kaudella 2013–2014 uraansa KHL:n laajennusjoukkue Admiral Vladivostokissa. Marraskuussa 2013 hän kuitenkin jätti joukkueen, kun Lundström koettiin tarpeettomaksi Niko Hovisen tultua Admiraliin. Joulukuussa Lundström siirtyi tammikuun 2014 puoleen väliin asti kestäneellä sopimuksella SM-liigajoukkue Helsingin IFK:hon. Ennen sopimuksensa umpeutumista hänen sopimustaan jatkettiin kauden loppuun. Lundström kuitenkin kadotti vahvan alun jälkeen otteensa ja putosi Ville Husson palattua nuorten MM-kilpailuista loppukaudesta HIFK:n kakkosmaalivahdiksi.


title: Joakim Lundström

text: Oltuaan alkukauden 2014–2015 vapaana agenttina Lundström palasi syyskuun 2014 lopulla kotimaahansa ja loppukauden kattavalla sopimuksella SHL-joukkue Leksands IF:ään, jossa hän korvasi samalla joukkueen jättäneen Joel Gistedtin. Lundström jäi Leksandissa kakkosmaalivahdiksi Oscar Alsenfeltille ja pelasi 14 runkosarjaottelua. Hän ei pelannut otteluakaan Kvalserienissä, joka päättyi putoamiseen Allsvenskaniin. Lokakuussa 2015 Lundström teki vuoden mittaisen sopimuksen KHL:n kroatialaisjoukkue Medveščak Zagrebin kanssa oltuaan ilman sopimusta alkukauden 2015–2016. Hän korvasi joukkueessa Saksaan siirtyneen Cal Heeterin ja toimi pääasiassa kolmosmaalivahtina Danny Taylorille ja Gašper Krošelj'lle. Heistä ensimmäisenä mainittu siirtyi loppukaudesta Tšekkiin. Lundström pelasi Medveščakissa lopulta vain yhden ottelun.


title: Joakim Lundström

text: Lundström pelasi alle 20-vuotiaiden MM-kilpailuissa vuonna 2004 ja alle 18-vuotiaiden MM-kilpailuissa vuonna 2002.


title: Sergei Bulygin

text: Sergei Ivanovitš Bulygin (, s. 10. heinäkuuta 1963 Solovjovka, Novosibirskin alue) on venäläinen ampumahiihtäjä, joka aktiiviurallaan edusti Neuvostoliittoa.


title: Sergei Bulygin

text: Bulygin hiihti ankkuriosuuden kultaa voittaneessa Neuvostoliiton 4 × 7,5 kilometrin viestijoukkueessa Sarajevon olympialaisissa 1984. Hän sijoittui Sarajevossa lisäksi 10 kilometrillä 11:nneksi ja 20 kilometrillä 17:nneksi. Hän voitti viestin maailmanmestaruuden Antholzissa 1983, Ruhpoldingissa 1985 ja Oslossa 1986. Feistritzissä 1989 hän voitti joukkuekilpailun maailmanmestaruuden ja sai MM-hopeaa viestissä. Henkilökohtaisella matkalla hän oli parhaimmillaan kuudes 20 kilometrillä Antholzissa 1983. Nuorten MM-kilpailuissa hän saavutti 1982 hopeaa viestissä ja pronssia 15 kilometrillä.


title: Sergei Bulygin

text: Aktiiviuransa jälkeen Bulygin työskenteli ampumahiihtovalmentajana Valko-Venäjällä ja Sveitsissä sekä myöhemmin neuvonantajana Valko-Venäjän urheiluasioiden hallinnossa.


title: Ryan Thang

text: Ryan William Thang (s. 11. toukokuuta 1987 Chicago, Illinois, Yhdysvallat) on yhdysvaltalainen jääkiekkoilija, joka pelasi kaudella 2014–2015 ALIH-joukkue High1:ssa. Hän on pelipaikaltaan laitahyökkääjä. Thang on kahden suunnan hyökkääjä, jonka vahvuuksiin kuuluu mailankäsittelytaidot, tekniset taidot ja luistelu.


title: Ryan Thang

text: Edina High Schoolin käynyt Thang pelasi USHL-junioriliigaa vuosina 2004–2006. Hän siirtyi kesken jälkimmäisen kautensa 2005–2006 Sioux Falls Stampedesta Omaha Lancersin riveihin ja voitti koko USHL:n tehotilaston lukemalla +34. Vuodet 2006–2010 Thang kävi Notre Damen yliopistoa. Hän oli tulokaskaudellaan 2006–2007 tehoilla 20+21=41 joukkueensa paras maalintekijä ja toiseksi paras pistemies Erik Condran jälkeen. Thang voitti kauden päätteeksi CCHA:n mestaruuden ja valittiin sarjan tulokkaiden tähdistökentälliseen.


title: Ryan Thang

text: Nashville Predators varasi Thangin kolmannella kierroksella 81. pelaajana . Toisella yliopistokaudellaan 2007–2008 hän oli taas Notre Damen paras maalintekijä ja toiseksi paras pistemies Condran jälkeen tehoilla 18+14=32. Kaudella 2008–2009 Thang nousi joukkueen varakapteeniksi ja voitti sen päätteeksi CCHA:n mestaruuden. Viimeisellä yliopistokaudellaan 2009–2010 hän toimi Notre Damen kapteenina. Thang oli tuolloin joukkueen toiseksi paras pistemies Calle Ridderwallin jälkeen tehoilla 9+14=23. Yliopistokautensa päätteeksi, maaliskuussa 2010 hän siirtyi amatööritry-out -sopimuksella Nashville Predatorsin farmijoukkue Milwaukee Admiralsin vahvuuteen. Muutamaa päivää myöhemmin Thang teki kaksivuotisen tulokassopimuksen Predatorsin kanssa.


title: Ryan Thang

text: Kausi 2010–2011 oli Thangille varsinainen tulokaskausi AHL:ssä ja se toi hänelle 78 runkosarjaottelussa tehot 14+27=41 sekä 13 playoff-ottelussa tehot 5+8=13. Thang oli runkosarjassa Admiralsin kolmanneksi paras pistemies ja kevään 2011 pudotuspeleissä hän jakoi joukkueen sisäisen pistepörssin voiton Gabriel Bourquen kanssa. Thangilla oli pudotuspeleissä myös Admiralsin paras teholukema (+9). Kaudella 2011–2012 hän nousi joukkueen kapteenistoon ja oli Admiralsin kolmanneksi paras maalintekijä 18 osumallaan. Thang debytoi samalla kaudella myös Predatorsin NHL-joukkueessa, jossa hän pelasi NHL-uransa ensimmäisen ja toistaiseksi ainoan ottelunsa 31. lokakuuta 2011 Chicago Blackhawksia vastaan.


title: Ryan Thang

text: Thang siirtyi kaudeksi 2012–2013 Saksan DEL-liigassa pelaavaan Augsburger Pantheriin. Hän jakoi tehoilla 14+15=29 joukkueen sisäisen pistepörssin kolmannen sijan Sergio Somman kanssa. Kaudeksi 2013–2014 Thang siirtyi Ruotsin toiseksi korkeimmalla sarjatasolla HockeyAllsvenskanissa pelaavaan Mora IK:hon. Hänet hankittiin joukkueeseen maalintekijäksi, mutta Thang ei kuitenkaan vastannut häneen kohdistuneisiin odotuksiin. Joulukuussa 2013 hän siirtyi kuukauden mittaisella sopimuksella sarjatasoa ylemmäs SHL-joukkue Brynäs IF:ään paikkaamaan loukkaantumisia, mutta ennen ensimmäistään ottelua siellä Thangin sopimus purettiin vain päivää myöhemmin. Syynä tähän oli hänen paperiasiansa, sillä alle kuusi kuukautta Ruotsissa olleena Thang olisi tarvinnut lupaa vaihtaa työnantajaa. Sopimuksen lyhytaikaisuuden vuoksi Brynäsillä ei ollut tähän lopulta tarvetta. Taas päivää myöhemmin hän teki loppukauden kattavan sopimuksen SM-liigajoukkue Helsingin IFK:n kanssa. Thang aloitti työteliäästi ja teki jokusen tehopisteen, mutta kevätkaudella hänen roolinsa kuitenkin pieneni, eikä hän mahtunut HIFK:n kokoonpanoon enää pudotuspeleissä.


title: Ryan Thang

text: Kaudeksi 2014–2015 Thang siirtyi vuoden mittaisella sopimuksella ALIH-liigan eteläkorealaisjoukkue High1:n riveihin. Hän oli tehoilla 26+46=72 joukkueen paras syöttäjä Michael Swiftin kanssa sekä toiseksi paras pistemies hänen jälkeensä. Thang jakoi koko ALIH:n pistepörssin viidennen sijan Anyang Hallan Brock Radunsken kanssa. Kevään 2015 pudotuspeleissä hän oli High1:n paras pistemies ja maalintekijä tehoilla 4+2=6.


title: Janne Uusitalo

text: Janne Uusitalo (s. 10. lokakuuta 1968 Kauhajoki) on suomalainen harmonikkataiteilija. Hänen instrumenttinaan on 5-rivinen harmonikka.


title: Janne Uusitalo

text: Janne Uusitalo syntyi Kauhajoella musikaalisen perheen kolmantena lapsena. Äiti Kaisa oli kasvanut Kauhajoen Maamieskoululla musikaalisten Panulan veljesten naapurina. Kaisa harjoitteli myös pianon soittoa nuorena sekä oli hyvä laulamaan. Isä Erkki oli kasvanut Kauhajoen Heikkilänkylässä musikaalisten vanhempiensa ja setänsä mukana. Erkki hankki ensimmäisen harmonikkansa 50-luvulla Ruotsissa Volvon tehtailla hankkimillaan rahoilla. Tästä alkoi harmonikkamusiikin vaikuttaminen Uusitalon suvussa. 60-luvulla Erkki ja Kaisa rakensivat talon Kauhajoen Männikköön ja siellä syntyivät Jannen sisarukset Tiina ja Virpi. Jo hyvin nuorena sisarukset saivat isältään erilaisia soittopelejä, kuten piano, harmonikka, kitara, ja musiikki soi talossa joka päivä. Näin Jannekin kasvoi musiikin keskellä.


title: Janne Uusitalo

text: Janne Uusitalo sai joululahjaksi vuonna 1971 ensimmäisen oman pienen pianoharmonikan. Isä Erkki opetti pientä poikaa harmonikan alkeisiin. Tällä harmonikalla vuonna 1972 Uusitalo kävi ensimmäisellä esiintymismatkalla 200 metrin päässä olevassa Kauhajoen vanhainkodissa. Tuolloin ohjelmistossa oli kaksi kappaletta, ”Ukko Nooa” ja ”Jänis istui maassa”. Myöhemmin vuonna 1974 Uusitalo sai ensimmäisen 5-rivisen harmonikan ja tämän jälkeen alkoi todellinen soitonopettelu Kalevi Hautamäen johdolla.


title: Janne Uusitalo

text: Musiikkiopistossa oppia antoi edelleen Kalevi Hautamäki aina vuoteen 1986 saakka, jolloin Hautamäki muutti Etelä-Suomeen. Muita opettajia matkan varrella olivat muun muassa Paul Norrback, Veikko Ahvenainen, Risto Ala-Ikkelä, Tapio Turja, Raine Koivisto, Pekka Kallio ja Eeli Tuomi. Vuonna 1986 Uusitalo aloitti sivutoimisen harmonikansoiton opettajan työt Kauhajoen musiikkiopistossa ja jatkoi opetustyötään myös Etelä-Pohjanmaan musiikkiopistossa Ilmajoella, Ylihärmässä, Alahärmässä, Kortesjärvellä ja Kauhavalla. 1990-luvun alussa Tamperelainen Mauri Lehtinen perusti 10-henkisen harmonikkaorkesterin, jossa Janne oli myös mukana viiden vuoden ajan. Musiikin tulkinta ja moniääninen soitto saivat vahvistusta Uusitalon soitossa näiden vuosien aikana. Lehtinen oli myöhemmin myös aktiivinen soittaja Jannen järjestämissä konserteissa Pirkanmaalla.


title: Janne Uusitalo

text: Vesaisten valtakunnallinen taidetapahtuma järjestettiin vuonna 1984 ja siinä Uusitalo voitti nuorten sarjan mestaruuden. Vuosina 1985 ja 1986 Uusitalo osallistui Viljo Vesterinen -kilpailuun, joissa paras sijoitus oli 5. Vuosina 1978–1987 Janne Uusitalo osallistui Ikaalisissa järjestettäville Sata-Häme Soi -juhlille sekä samalla harmonikkaleireille. Leirien päätteeksi järjestettiin valtakunnallinen Suomen Pelimannimestaruuskilpailu, johon Uusitalo osallistui joka vuosi. Vuonna 1987 Uusitalo voitti yleisen sarjan Suomen-mestaruuden 5-rivisten sarjassa. Seuraavana vuonna 1988 Uusitalo osallistui Kultainen Harmonikka -kilpailuun, jossa sijoitus oli 4. Vuosina 1989 ja 1991 Uusitalon sijoitukset samassa kilpailussa olivat 3. ja 2.


title: Janne Uusitalo

text: Janne Uusitalo on esiintynyt erilaisissa tilaisuuksissa ja tapahtumissa sekä konserteissa 40 vuoden aikana useissa sadoissa eri paikoissa ja noin 200 paikkakunnalla. Pienestä pitäen hän oli vakiosoittaja Kauhajoella harjannostajaisissa ja pikkujouluissa. Vuonna 1988, kun Uusitalo oli ensimmäistä kertaa mukana Kultainen Harmonikka -kilpailun finaalissa, hän soitti ensimmäisen oman konserttinsa. Konserttiohjelmisto koostui nimenomaan kilpailussa soitettavista kappaleista, joita oli pakollisena 12 kappaletta. Konserttien juontajana oli hänen isänsä tai setänsä Esa Uusitalo. Molemmat armottomia huumorimiehiä. Samoihin aikoihin myös Erkki loi itselleen huumoriroolin, Pölli-Ville. Myöhemmin myös Janne itse on kouliintunut rennoksi konserttijuontajaksi.


title: Mustanysäkolibri

text: Mustanysäkolibri ("Ramphomicron dorsale") on kolibreihin kuuluva lintulaji. Se on Kolumbian endeemiseen lajistoon kuuluva lintu ja luokitellaan erittäin uhanalaiseksi.


title: Mustanysäkolibri

text: Kooltaan mustanysäkolibri kasvaa noin 9–10 cm pitkäksi ja nokka on lyhyt ja hieman alaspäin kaartuva. Mustanysäkolibrikoiras on Päästään ja selästään musta, siipien kyynärsulat ovat vihertävät. Kurkussa koiraalla on kellanvihreä laikku. Rinta on harmaa ja Vatsa harmaa ruskein ja vihrein pilkuin. Pitkähkö ja selvästi haarautunut pyrstö on tumman violetti. Mustanysäkolibrinaaras eroaa ulkonäöltään koiraasta ja naaraan pää ja selkä ovat vihreät, vatsa vaalea vihrein pilkuin ja pyrstön ulimmat sulat ovat valkokärkiset.


title: Mustanysäkolibri

text: Mustanysäkolibria tavataan ainoastaan Kolumbian pohjoisosassa Santa Martan osavaltiossa. Sen elinympäristöä ovat kosteat vuoristometsät, metsien reunamat, pensaikot ja ruohomaat. Lajia tavataan tyypillisesti 2 000–4 600 metrin korkeudessa merenpinnasta. Mustanysäkolibrit ruokailevat usein ryhminä kukkien medellä, mutta ne voivat myös pyydystää hyönteisiä ilmasta tai kasvien lehdiltä.


title: Mustanysäkolibri

text: Mustanysäkolibrikannan kokoa ei ole arvioitu, mutta sitä kuvataan harvinaiseksi. Kantaa uhkaavat sopivien metsien hakkuut polttopuiksi ja maatalousmaiksi sekä karjan laiduntaminen emtsissä ja ruohomailla. Myös ilmastonmuutos voi uhata mustanysäkolibria.


title: Dmitri Vasiljev (ampumahiihtäjä)

text: Dmitri Vladimirovitš Vasiljev (s. 8. joulukuuta 1962 Leningrad) on venäläinen ampumahiihtäjä, joka aktiiviurallaan edusti Neuvostoliittoa.


title: Dmitri Vasiljev (ampumahiihtäjä)

text: Vasiljev hiihti avausosuuden kultaa voittaneissa Neuvostoliiton 4 × 7,5 kilometrin viestijoukkueessa Sarajevon 1984 ja Calgaryn 1988 olympialaisissa. Calgaryssa hän sijoittui lisäksi 10 kilometrillä yhdeksänneksi. MM-kilpailuissa hän saavutti viestikultaa Oslossa 1986 ja -hopeaa Lake Placidissa 1987 sekä sijoittui 10 kilometrillä neljänneksi 1987. Hän voitti Neuvostoliiton-mestaruuden 10 kilometrillä 1984 ja 1986 sekä 25 kilometrin sotilaspartiohiihdossa 1987.


title: Dmitri Vasiljev (ampumahiihtäjä)

text: Vasiljev on aktiiviuransa jälkeen kuulunut Venäjän ampumahiihtoliiton hallitukseen sekä pitänyt ampumahiihtoaiheista blogia.


title: Dahlak Kebir

text: Dahlak Kebir on Eritrealle kuuluva saari. Se on suurin Dahlak-saarista. Se sijaitsee 58 kilometrin päässä Massawasta. Sen pinta-ala on 643 km², ja asukkaita siellä on noin 1 500.


title: Dahlak Kebir

text: Dahlak Kebir on aiemmin ollut helmenkalastuksen kannalta tärkein satama Punaisella merellä. Saarta on myös käytetty etiopialaisten sotilastukikohtana. Arabialainen vaikutus näkyy saaren kaiverruksissa, vesisäiliöissä ja kaivoissa. Saari on historiallisesti ollut tärkeimpiä kauttakulkuväyliä orjien kuljetuksessa Afrikan mantereelta Arabiaan.


title: Mohammed Wardi

text: Mohammed Wardi (19. heinäkuuta 1932 – 18. helmikuuta 2012) oli sudanilainen laulaja ja lauluntekijä. Hän toi nubialaisen musiikin laajan yleisön saataville ja saavutti suurta suosiota Afrikan sarvessa. Hän sai osakseen ihailua myös voimakkaalla poliittisella kantaaottavuudellaan. Hän kuoli munuaisvaivoihin Khartumissa.


title: Mohammed Wardi

text: Wardi oli Ibrahim Abboudin hallinnon voimakas vastustaja. Hän esitti tunnetun vallankumouslaulun Abboudin hallinnon kaataneen kansannousun (1964) yhteydessä. Islamistien kaapattua valtaan vuonna 1989 Wardi joutui uhatuksi ja pakeni lopulta Egyptiin. Hänellä ei ollut muodollista musiikillista koulutusta.


title: Rolf Storsveen

text: Rolf Storsveen (s. 22. huhtikuuta 1959 Elverum) on norjalainen ampumahiihtäjä. Hän edusti aktiiviurallaan Sørskogbygda Idrettslagia.


title: Rolf Storsveen

text: Storsveen hiihti kolmannen osuuden hopeaa saavuttaneissa Norjan 4 × 7,5 kilometrin viestijoukkueissa Minskin MM-kilpailuissa 1982 ja Sarajevon olympialaisissa 1984. Hän sijoittui Sarajevossa lisäksi 20 kilometrillä kuudenneksi. Hän voitti Norjan-mestaruuden 20 kilometrillä 1981.


title: Men’s Olympic Downhill Run

text: Men’s Olympic Downhill Run on laskettelurinne Lake Louise Ski Resortissa Albertassa Kanadassa.


title: Men’s Olympic Downhill Run

text: Men’s Olympic Downhill Run -rinteellä lasketaan vuosittain vauhtilajien maailmancup osakilpailuja.


title: Men’s Olympic Downhill Run

text: Syöksylaskuradan lähdön jälkeen alkaa heti jyrkänne "Sunset Gully" (Auringonlaskurotko), jossa on koko rinteen jyrkin kohta 53 %. Sitä seuraa liukuosuus "Sunset Flats" (Auringonlaskutasanne) ja sen jälkeen tulee pieni vasemmalle kääntyvä jyrkänne "Tickety Chute" (Lippuränni), jonka alussa on radan ensimmäinen hyppyri. Ennen hyppyriä on miesten super-G:n lähtopaikka ja jyrkänteen jälkeen on naisten super-G:n lähtopaikka.


title: Men’s Olympic Downhill Run

text: Hyppyrin jälkeen alkaa toinen liukuosuus "Upper Wiwaxy", joka loppuu oikealle kääntyvään "Coaches Corner"iin (Valmentajien mutka) ja sitä seuraavan hyppyriin. Hyppyrin jälkeen tulee "Waterfall" (Vesiputous), josta rataa jatkuu "Fall Away"lla (Laskea pois), joka on tiukka oikealle kääntyvä hidastemutka. Sitä seuraa tiukka vasemmalle kääntyvä "C Turn" (C-mutka), jonka jälkeen tulee radan toinen varsinainen jyrkänne, jossa on pitkä S-mutka. S-mutkasta ulostultaessa on tärkeää säilyttää mahdollisimman paljon nopeutta, sillä sitä seuraa liukuosuus "Lower Juniper", jossa on radan loivin kohta "Timing Flats" (Aikatasanne) 4 %, sekä "Double Trouble" (Tuplaongelma), se saa nimensä kahdesta kummusta, joissa laskijoiden on oltava tarkkana.


title: Men’s Olympic Downhill Run

text: Lower Juniper loppuu oikealle kääntyvään "Claire’s Corner"iin (Clairen mutka), jonka jälkeen avautuu maalisuora "Easy Street" (Helppotie). Men’s Olympic Downhill Run päättyy 1 646 metriä merenpinnan yläpuolelle Lake Louise Ski Resortin ala-asemalle, kilpailujen maalialue on hieman ylempänä 1 680 metriä merenpinnan yläpuolelle.


title: Grammis

text: Grammis on Ruotsin vanhin musiikkialan palkinto. Ensimmäistä kertaa palkintoja jaettiin vuonna 1969. Palkinto jaetaan useassa eri kategoriassa muusikoille ja musiikkialan toimijoille, jotka ovat ansioituneet kunkin vuoden aikana. Vuosina 1973–1986 palkintoja ei jaettu.


title: Kjell Søbak

text: Kjell Søbak (s. 21. kesäkuuta 1957 Bodø) on norjalainen uransa lopettanut ampumahiihtäjä. Hänen edustamiaan seuroja olivat Sørskogbygda IL, Elverum IL, Hernes IL ja Sjølisand Skytterlag.


title: Kjell Søbak

text: Søbak sijoittui Lake Placidin olympialaisissa 1980 10 kilometrillä viidenneksi ja 4 × 7,5 kilometrin viestissä neljänneksi. Hän hiihti toisen osuuden Norjan saavuttaessa MM-kilpailujen viesteissä hopeaa Minskissä 1982 ja pronssia Antholzissa 1983. Sarajevon olympialaisissa 1984 hän hiihti ankkuriosuuden Norjan hopeaviestijoukkueessa ja sijoittui 10 kilometrillä neljänneksi.


title: Kjell Søbak

text: Søbak sijoittui maailmancupin kokonaiskilpailussa toiseksi kaudella 1980–1981 ja kolmanneksi kaudella 1981–1982. Hän voitti Norjan-mestaruuden 10 kilometrillä 1979 ja 1983, 20 kilometrillä 1980 sekä kaikkiaan kuusi kertaa viestissä.


title: Tekstuaalitieteet

text: Tekstuaalitieteet (engl. "textual scholarship", "textual studies") on tekstien kirjoittamista, variaatiota ja välittymistä tutkivien tieteiden yhteisnimitys. Tutkimuskysymykset ovat pääasiassa historiallisia. Ne voivat liittyä esimerkiksi kirjoitus- ja kirjapainotapojen kehittymiseen, tietyn kirjailijan tapaan kirjoittaa ja revisioida teoksiaan, tekstien toimittamisen historiaan, kirjojen lukemiskulttuurin tutkimukseen, sensuurikäytäntöihin tai jonkin tekstin aitouden selvittämiseen. Tekstuaalitieteisiin kuuluvat muun muassa tekstien alkuperää ja variaatiota selvittävä tekstikritiikki, käsin kirjoitettuja tekstejä ja kirjoituskäytäntöjä tutkiva paleografia, teosten syntyprosesseihin keskittyvä geneettinen kritiikki (ransk. "critique génétique"), kirjahistoria sekä bibliografian eri suuntaukset ja tieteellinen editointi. Tutkimuskohteina voi olla kirjallisuutta tai historiallisia dokumentteja, vanhimmista säilyneistä kirjoituksista nykypäivään.


title: Tekstuaalitieteet

text: Osa tekstuaalitieteiden alaan kuuluvista tutkimussuuntauksista keskittyy tiettyihin materiaalisiin aineistoihin tai tekstilajeihin. Sellaisia ovat muun muassa koville pinnoille kaiverrettuihin kirjoituksiin keskittyvä epigrafiikka, käsikirjoituksia konkreettisina esineinä tarkasteleva kodikologia, historiallisia asia kirjoja tutkiva diplomatiikka ja painettuja kirjoja materiaalisesti tarkasteleva analyyttinen bibliografia. Tutkimuksen tuloksena voi syntyä artikkeleiden ja monografioiden ohella kriittisiä tai muita tieteellisiä editioita, bibliografioita, digitaalisia arkistoja ja korpuksia sekä arkistoluetteloita.


title: Sirp

text: Sirp on viikottain ilmestyvä vuonna 1940 perustettu virolainen kulttuurilehti, jonka toiminnan rahoittaja on Viron valtio.


title: Sirp

text: Lehdellä on suuri merkitys Viron kulttuurielämälle ja yhteiskunnalle.


title: Sirp

text: Lehden ympärille syntyi kohu, kun päätoimittajaksi syksyllä 2013 nimitetty Kaur Kender erotti neljä lehden toimittajaa ja ilmoitti että lehti irtisanoutuu "epärakentavasta suhtautumisesta politiikkaan ja poliitikkojen esittämisestä epäinhimillisinä". Linjauudistuksen taustalla epäiltiin olleen silloisen kulttuuriministerin, reformipuolueen Rein Langin, mikä paljastui myöhemmin todeksi. Kohun seurauksena Kaur Kender erosi, toimittajat palasivat lehteen, Rein Lang erosi, ja Langin tilalle kulttuuriministeriksi tuli Urve Tiidus.


title: Marcello Rosati

text: Marcello Rosati (s. 2. helmikuuta 1983) on vatikaanilainen jalkapalloilija, jolla on myös Italian kansalaisuus. Hänen pelipaikkansa on puolustava keskikenttä. Tällä hetkellä Rosati edustaa vatikaanilaista Redemptoris Mater-jalkapalloseuraa. Rosati on 176 senttimetriä pitkä. Hän on pelannut Vatikaanivaltion jalkapallomaajoukkueessa 56 peliä ja tehnyt seitsemän maalia.


title: Pultavan kuvernementti

text: Pultavan kuvernementti (, ) oli Venäjän keisarikunnan kuvernementti vuosina 1802–1925. Se perustettiin 1802 aiemman Vähä-Venäjän kuvernementin (, 1764-1781 ja 1796-1802) eteläosasta; samalla pohjoisosasta muodostettiin Tšernihivin kuvernementti (Tšernigovin k.).


title: Pultavan kuvernementti

text:
Kuvernemenin naapureina olivat lännessä Kiovan, pohjoisessa Tšernihivin, idässä Harkovan sekä etelässä Jekaterinoslavin ja Hersonin kuvernementit.
Vuonna 1803 Pultavan kuvernementissa asui noin 1 343 000 henkeä. Venäjän keisarikunnan ensimmäisessä koko maan kattaneessa väestönlaskennassa 1897 Pultavan kuvernementin väkiluvuksi kirjattiin 2 778 151 asukasta ja pinta-alaksi 43 844,0 neliövirstaa eli noin 49 897 neliökilometriä. Väestöstä kaupunkilaisia oli 9,9 % ja maaseutuasukkaita 90,1 %. Aluetta pidettiin taloudellisesti kehittymättömänä maatalousalueena. Tärkeimmät maatalouden ulkopuoliset ammatit liittyivät maa- ja metsätaloustuotteiden jalostukseen eli panimoalaan, juomien tislaamiseen ja viinin valmistukseen, jauhon tuotantoon myllyissä, sahatavaran, sokerin tai tupakan tuotantoon.


title: Pultavan kuvernementti

text: Kuvernementti jakautui kihlakuntiin (ujezd). Vuonna 1897 kuvernementtiin kuului 15 kihlakuntaa, Kuvernementinkaupunki oli Pultava (53 703 as. vuonna 1897). Suurimpia kihlakuntakaupunkeja olivat Krementšuk (Krementšug, 63 007 as.), Romny (Ромны, 22 510 as.) ja Pryluky (Priluki, 18 532 as.).


title: Pultavan kuvernementti

text: Pultavan kuvernementin suurimmat väestöryhmät olivat vuonna 1897 äidinkielen mukaan ryhmiteltynä: ukrainalaiset 93,0 %, juutalaiset 4,0 % ja (iso)venäläiset 2,6 %. Muita etnisiä ryhmiä edusti 0,4 % asukkaista, mihin ryhmään kuului esimerkiksi saksalaisia, puolalaisia ja valkovenäläisiä.


title: Pultavan kuvernementti

text: Maaseudun köyhyyden johdosta lähes 200 000 talonpoikaa muutti Pultavan kuvernementista Siperiaan ja Venäjän kaukoitään vuosina 1906–12. Alkuvuonna 1914 asukkaita oli jo 3 792 100, joista kaupungeissa asui 10,6 prosenttia. Ensimmäisen maailmansodan ja siihen liittyneen Ukrainan itsenäisyysodan 1917–21 sekä vuonna 1920 Perejaslavin kihlakunnan Kiovan kuvernementtiin siirtämisen seurauksena kuvernementin väkiluku aleni 3 566 800:aan vuonna 1924. Tässä vaiheessa kaupungeissa asui 12 prosenttia väestöstä. Kaupunkilaisista ukrainilaisia oli 68 %, juutalaisia 25 % ja venäläisiä 5 prosenttia.


title: Pultavan kuvernementti

text: Vuonna 1924 kihlakuntajako lakkautettiin. Tilalle perustettiin seitsemän kaupunkien mukaan nimetyttä piirikuntaa (okrug): Krasnohradin (kaupungin aiempi nimi oli Konstantynohrad), Krementšukin, Lubnyn, Pultavan, Prylukyn, Romnyn ja Zolotonošan piirikunnat. Koko Pultavan kuvernementti lakkautettiin 1925 (alueesta osa Ukrainan SNT:aa).


title: Somniosidae

text: Somniosidae on piikkihaikalojen lahkoon ("Squaliformes") kuuluva kalaheimo.


title: Somniosidae

text: Heimoon kuuluu viisi sukua.


title: Platinum Games

text: Platinum Games Inc. on japanilainen toimintavideopelejä kehittävä ja julkaiseva yritys, jonka perustivat aiemmin Capcomin rahoittamassa Clover Studiossa työskennelleet Shinji Mikami, Atsushi Inaba ja Hideki Kamiya vuonna 2007 nimellä Seeds, Inc. Yhtiön päämaja sijaitsee Osakassa, Japanissa.


title: Platinum Games

text: Capcomin hallitus päätti lopettaa Clover Studion toiminnan lokakuussa 2006 ja lakkautus tapahtui maaliskuun lopussa 2007. Elokuussa perustettiin Seeds, Inc., joka puolestaan lokakuussa yhdistyi ODD Incorporated -nimisen yhtiön kanssa muodostaen Platinum Gamesin. Toukokuussa 2008 yhtiö teki sopimuksen neljästä pelistä Sega-peliyhtiön kanssa: "Bayonetta" PlayStation 3:lle ja Xbox 360:lle, scifiroolipeli "Infinite Space" Nintendo DS:lle, "Sin City" -elokuvasta inspiraatiota saanut "MadWorld" Wiille ja Shinji Mikamin ohjaama "Vanquish", joka julkaistiin lokakuun 19. vuonna 2010. Mikami ilmoitti sittemmin jättävänsä Platinum Gamesin ja perustavansa oman Tango Gameworks -nimisen pelitalon, joka siirtyi myöhemmin ZeniMax Median omistukseen.


title: Platinum Games

text: Lokakuussa 2010 Atsushi Inaba ilmoitti Platinum Gamesin yhteistyön Segan kanssa jatkuvan, ja joulukuussa vuonna 2008 laadittuun sopimukseen lisättiinkin vielä viides peli, jonka tammikuussa 2011 paljastettiin olevan "Anarchy Reigns", joka julkaisuajaksi kaavailtiin heinäkuuta 2012. "Anarchy Reigns" on jatkoa aiemmin ilmestyneelle "MadWorldille". Vuoden 2011 loppupuolella Platinum Gamesin ilmoitettiin olevan myös Konamin "" -pelin kehittäjä. Vuoden 2012 E3-messuilla peliyhtiö Nintendo kertoi julkaisevansa Platinum Gamesin kehittämän "The Wonderful 101:n", ja syyskuussa ilmoitettiin myös aikeista tehdä "Bayonettalle" jatko-osa "Bayonetta 2" Wii U -pelikonsolille.


title: Platinum Games

text: Vuonna 2017 Square Enix julkaisi yhtiön kehittämän pelin .


title: Platinum Games

text: Luettelo julkaistuista peleistä.


title: Gonzalo Rodríguez

text: Gonzalo Rodríguez (22. tammikuuta 1972 – 11. syyskuuta 1999) oli uruguaylainen urheiluautoilija. Hän sijoittui International Formula 3000-sarjassa kolmanneksi kausilla 1998 ja 1999 ottaen yhteensä neljä voittoa. Kaiken kaikkiaan hän ajoi sarjassa kolme kautta. Kaudeksi 1999 Rodríguez siirtyi ajamaan USA:n CART-sarjaan Penske Racing-talliin.


title: Gonzalo Rodríguez

text: Rodríguez kuoli 11.syyskuuta 1999 toisen CART-kilpailunsa harjoituksissa Laguna Secassa. Hänen kaasunsa hirtti kiinni ennen kuuluisaa Korkkiruuvi-mutkaa ja hänen autonsa törmäsi rengasvalliin n.225 kilometrin tuntinopeudella. Auto lensi vallin yli ja tuli väärinpäin maahan. Rodríguez kuoli kallonmurtumaan.


title: Kirsi Eskelinen

text: Kirsi Mariina Eskelinen (s. 19. maaliskuuta 1961) on Sinebrychoffin taidemuseon johtaja vuoden 2014 alusta. Hän on sitä ennen toiminut Serlachiuksen taidesäätiön kokoelmapäällikkönä 2009–2014.


title: Kirsi Eskelinen

text: Eskelinen valmistui filosofian maisteriksi 1994 ja väitteli filosofian tohtoriksi 2008 Helsingin yliopistossa. Hän on ennen Serlachiusta työskennellyt muun muassa Sinebrychoffin taidemuseossa intendenttinä 2003–2004 ja Helsingin yliopiston taiteiden tutkimuksen laitoksella tutkijakoulutettavana 1999–2002.


title: Somniosus

text: Somniosus on piikkihaikalojen lahkoon ("Squaliformes") ja "Somniosidae" heimoon kuuluva kalasuku.


title: Somniosus

text: Sukuun kuuluu viisi lajia.


title: EUTM Mali

text: EUTM Mali on Euroopan unionin uusin sotilaallinen kriisinhallintaoperaatio. Se aloitettiin helmikuussa 2013 ja sen toimintaa jatketaan ainakin toukokuuhun 2014 saakka. Operaation aikana 500 Euroopan unionin lähettämää sotilasta (Suomesta korkeintaan 12) matkustaa Maliin, jossa joukon tehtävänä on kouluttaa paikallisia sotilaita vastaamaan itse maan turvallisuudesta, alueellisesta koskemattomuudesta ja siviilien suojelemisesta. Kyseessä on siis koulutuksellinen operaatio.


title: EUTM Somalia

text: EUTM Somalia on Euroopan unionin ylläpitämä ja vuonna 2010 aloitettu kriisinhallintaoperaatio. Operaation tarkoituksena on yhteistyössä AMISOM-operaation sekä YK:n, Ugandan ja Yhdysvaltojen kanssa kouluttaa somalialaisia sotilaita Ugandan maaperällä vastaamaan oman maansa turvallisuudesta. EUTM Somalia kestää vuoteen 2015 saakka ja toimintaa on tarkoitus siirtää vaiheittain kohti Somalian maaperää. Kaikkiaan operaatioon osallistuu 125 EU:n lähettämää sotilasta, joista suomalaisia kymmenen.


title: Daniel Berlin

text: Daniel Berlin (s. 22. maaliskuuta 1987 s. Sandviken) on ruotsalainen jääpalloilija. Hän edustaa Venäjän jääpalloliigassa pelaavaa Moskovan Dynamoa. Lisäksi hän on ollut vuodesta 2007 Ruotsin jääpallomaajoukkueen puolustuksen keskeisiä pelaajia.


title: Daniel Berlin

text: Berlin on pelannut kuudet MM-kisat ja saavuttanut niissä kolme maailmanmestaruutta (2009, 2010, 2012). Niissä hän on pelannut kaikkiaan 42 ottelua ja tehnyt 13 maalia. Kaikkiaan Berlin on pelannut 59 maaottelua.


title: Daniel Berlin

text: Sandvikenin kahdeksana pelivuonnaan 2004-12 Berlin on saavuttanut kaksi Ruotsin mestaruutta ja kaksi hopeaa eli kaksi voittoa ja tappiota mestaruusfinaalissa. Champions Cup -voitto on tullut Sandvikenin riveissä kaudella 2005–2006. Berlin oli Sandvikenin huippuvuosina 2011-12 joukkueen kapteeni ja keskeinen pelaaja seuran menestykselle.


title: Daniel Berlin

text: Berlin siirtyi Per Hellmyrsin ja Daniel Mossbergin kanssa keväällä 2012 Venäjän liigan huippuseuraan Moskovan Dynamo. Siellä Berlin saavuttikin heti ensimmäisenä kautenaan Venäjän jääpallomestaruuden, Champions Cupin voiton ja Maailmancupin voiton.


title: Daniel Berlin

text: Daniel Berlin on valittu jääpallon vuoden pelaajaksi kaudella 2012.


title: Daniel Berlin

text: Maajoukkueessa


title: Daniel Berlin

text: Seurajoukkueessa


title: Daniel Berlin

text: Henkilökohtaisesti


title: 15-peli

text: 15-peli ( tai "Boss Puzzle", ) on ongelmapeli, jossa on tavallisimmin 15 numeroitua laattaa sijoitettuna neliömäiseen, 4×4 = 16 ruutua sisältävän kehykseen, jossa täten on aina yksi ruutu tyhjänä. Pelistä on myös versioita, joissa kehyksen koko on toinen, esimerkiksi "8-peli", jossa on 3–3=9 ruutua ja kahdeksan numerolaattaa. Numerolaatat voivat olla missä järjestyksessä tahansa, ja tehtävänä on saada ne numerojärjestykseen siirtämällä (liu’uttamalla) aina yksi laatta kerrallaan viereisestä ruudusta kulloinkin tyhjänä olevaan ruutuun.


title: 15-peli

text: Jokainen mahdollinen tapa, jolla laatat voidaan sijoittaa kehykseen, vastaa yhtä 16-alkioisen joukon permutaatiota. Tällaisia tapoja on kaikkiaan 16! = 20 922 789 888 000 (yli 20 biljoonaa), mutta vain puolet näistä asetelmista on sellaisia, että tehtävä on ratkaistavissa, tehtiinpä kuinka monta siirtoa tahansa. Woolssey Johnson ja William E. Story osoittivat tämän vuonna 1897 permutaatioiden pariteettiin perustuvalla päättelyllä.


title: 15-peli

text: Aina kun yhtä laattaa siirretään, muuttuu permutaation pariteetti parillisesta parittomaksi tai päinvastoin, mutta samalla myös tyhjän ruudun sijainti vasemmasta yläruudusta laskettuna pysty- ja vaakarivejä pitkin muuttuu yhden yksikön verran. Tästä seuraa, että jos permutaation pariteetin ja mainitun etäisyyden summa oli ennen siirtoa parillinen, se on parillinen sen jälkeenkin, ja jos se oli pariton, se myös pysyy parittomana. Erityisesti jos tyhjä ruutu on oikeassa alakulmassa, tehtävä on ratkaistavissa vain, jos permutaation pariteetti on parillinen. Täten mahdolliset alkuasetelmat voidaan jakaa kahteen ekvivalenssiluokkaan, joista toiseen kuuluvat ratkaistavissa olevat asetelmat, toiseen taas ne, jotka eivät ole ratkaistavissa.


title: 15-peli

text:
Johnson ja Story osoittivat myös kääntäen, että jokainen asetelma, jonka pariteetti on parillinen, on ratkaistavissa. Tämä osoitettiin matemaattisella induktiolla lähtien 2×2 laattaa sisältävästä muunnelmasta. Vuonna 1999 Archer esitti asialle toisenlaisen todistuksen, joka perustuu Hamiltonin polun avulla määriteltyyn ekvivalenssiluokkaan.
Käytännössä yksinkertaisemmin voidaan tietyn asetelman ratkaistavuus selvittää laskemalla inversioiden lukumäärä. Inversioksi lasketaan jokainen kahden numerolaatan pari, jossa suurempi luku on ennen pienempää. Mikäli tyhjä ruutu on alimmalla rivillä, asetelma on ratkaistavissa, jos ja vain jos inversioiden lukumäärä on parillinen.


title: 15-peli

text: Esimerkiksi oheisessa kuviossa on


title: 15-peli

text: Kaikkiaan inversioita on siis tässä astelelmassa 4+3+2+1+8+6+4+2+12+9+6 = 57, joten asetelma ei ole ratkaistavissa.


title: 15-peli

text: Silloinkin kun asetelma on ratkaistavissa, tehtävä yleensä edellyttää, samoin kuin Rubikin kuutiossakin, että nekin laatat, jotka on jo saatu kohdalleen, joudutaan myöhemmin tilapäisesti siirtämään siitä pois. Tämä saattaa olla peliä ensimmäisen kerran kokeilevalle vaikea käsittää tai hyväksyä, mutta kunhan tämä seikka on tullut selväksi, tehtävä on kohtalaisen helppo oppia ratkaisemaan. On kuitenkin osoitettu, että tehtävän "lyhyimmän" ratkaisun löytäminen on NP-vaikea tehtävä. Teoreettisesti tehtävä on mistä tahansa ratkaistavissa olevasta alkuasetelmasta lähtien ratkaistavissa 80 yhden laatan siirrolla tai 43 siirrolla, jos tapaus, jossa laatta työntää edellään yhtä tai useampaa muuta laattaa, lasketaan yhdeksi siirroksi.


title: 15-peli

text:
Pelin keksi tiettävästi vuonna 1874 Noyes Palmer Champan, joka toimi postimestarina Canastotassa New Yorkin osavaltiossa]]. Sen edeltäjänä oli 16 laatan peli, jossa laatat oli sijoitettava neljän laatan
riveihin siten, että muodostui taikaneliö, jossa jokaisen rivin ja sarakkeen summa oli 34. Keksijän poika Frank vei pelistä kopion Syracuseen ja myöhemmin Hartfordiin Connecticutiin, jossa kuurojenkoulun (American School for the Deaf) oppilaat alkoivat valmistaa peliä teollisesti, ja joulukuussa 1879 se tuli myyntiin Hartfordissa sekä Bostonissa. Tammikuun lopulla 1880 peli sai osakseen suurta huomiota, kun hammaslääkäri Charles Devey Worcesterissa, Massachusettsissa lupasi tehtävän ratkaisemisesta rahapalkinnon.


title: 15-peli

text: Helmikuussa 1880 pelistä tuli Yhdysvalloissa 1880 suoranainen villitys, samoin Kanadassa saman vuoden maaliskuussa ja laajalti Euroopassakin huhtikuussa. Sitä pelattiin rautatieasemien odotushuoneissa, junissa, lounastauoilla ja jopa Britannian parlamentissa. Heinäkuuhun mennessä villitys oli kuitenkin jo laantunut.


title: 15-peli

text: Noyes Chapman haki 21. helmikuuta 1880 patenttia pelille, josta hän käytti nimeä "Block Solitaire Puzzle". Patenttihakemus kuitenkin hylättiin, todennäköisesti siksi, joska peli muistutti liiaksi Ernest U. Kinseyn keksimää peliä, jolle oli 20. elokuuta 1878 myönnetty yhdysvaltalainen patentti US 207124.


title: 15-peli

text:
Sam Loyd väitti vuodesta 1891 kuolemaansa saakka 1911 keksineensä tämän pelin, esimerkiksi vuonna 1914 julkaistussa teoksessa "Cyclopedia of Puzzles", jossa hän kuvasi sitä seuraavasti: "Ongelmapelien maan vanhemmat asukkaat muistavat, kuinka minä 1870-luvun alussa sain koko maailman hulluksi pienellä laatikolla, jossa oli siirrettäviä laattoja ja joka tuli tunnetuksi 14-15-pelinä."
Loydilla ei kuitenkaan ollut mitään tekemistä pelin keksimisen eikä sen alkuperäisen suosion kanssa, ja sitä paitsi peli tuli tunnetuksi vasta vuonna 1880, ei 1870-luvun alussa. Ensimmäisen artikkelinsa pelistä Loyd julkaisi vuonna 1886, ja vasta vuonna 1891 hän ensimmäisen kerran väitti keksineensä sen. Sen sijaan Loydin ansiosta peli oli kyllä myöhemmin saanut uudelleen osakseen suurta huomiota, kun hän oli luvannut 1 000 dollarin palkinnon sille, joka pystyisi ratkaisemaan pelin sellaisesta lähtötilanteesta käsin, jossa laatat 14 ja 15 oli vaihdettu keskenään. Tehtävä oli kuitenkin mahdoton suorittaa, kuten Johnson ja Story olivat jo kymmenen vuotta aiemmin osoittaneet, sillä se edellytti parittoman kombinaation muuttamista parilliseksi.


title: Sebastian Mielitz

text: Sebastian Mielitz (18. heinäkuuta 1989 Zehdenick) on saksalainen jalkapallomaalivahti, joka pelaa saksalaisessa SpVgg Greuther Fürthissa.


title: Formula 1 -kausi 2015

text: Formula 1 -kausi 2015 oli Formula 1 -sarjan 66. maailmanmestaruuskausi. Kausi oli järjestyksessään toinen, jolla käytettiin kaudella 2014 lanseerattuja 1,6-litraisia turbomoottoreita. Mercedes-tallin kuljettaja Lewis Hamilton lähti kauteen hallitsevana kuljettajien maailmanmestarina ja Mercedes Grand Prix hallitsevana valmistajien maailmanmestarina. Kausi alkoi Australian Melbournessa 15. maaliskuuta ajettavalla Australian Grand Prix'lla. Kausi päättyi marraskuun 29. päivä ajettaviin Abu Dhabin Grand Prix'iin. Osakilpailuja ajettiin yhteensä 19. Paluun kalenteriin teki pitkän poissaolon jälkeen Meksikon Grand Prix, joka ajettiin uusitulla Autódromo Hermanos Rodríguez -radalla marraskuussa.


title: Formula 1 -kausi 2015

text: Caterhamin konkurssin ja Manor Racingin korvattua Marussia -tallin seurauksena kauden aloitti kymmenen valmistajaa ja 20 kuljettajaa. Caterham F1 Team puolestaan oli ennen kauden alkua mukana alustavassa osanottajaluettelossa nimellä CF1 Caterham F1 Team. Niin Caterhamin kuin Marussian osallistuminen kaudelle 2015 oli kuitenkin epävarmaa ja pitkään tiedossa oli, että valmistajat olisivat olleet vailla tarvittavaa omistajaa ja rahoitusta. Honda palasi sarjaan McLarenin moottorintoimittajana.


title: Formula 1 -kausi 2015

text: Edeltävä kausi päätti Red Bullin ja Sebastian Vettelin neljän peräkkäisen valtakauden Formula 1 -sarjassa. Kautta 2014 hallitsi Mercedes, jonka kuljettajat Lewis Hamilton ja Nico Rosberg taistelivat maailmanmestaruudesta viimeiseen osakilpailuun asti. Mestaruuden vei lopulta Hamilton 67 pisteen erolla ennen toiseksi sijoittunutta Rosbergia. Valmistajien mestaruus ratkesi Mercedekselle Venäjän Grand Prix:ssa lokakuussa. Piste-eroa Red Bulliin kertyi 296 pistettä.


title: Formula 1 -kausi 2015

text: Kaudeksi 2014 autojen voimanlähteet muuttuivat vapaasti hengittäneistä V8-moottoreista turboahdettuihin V6-moottoreihin. Mercedeksen dominointi perustui pitkälti tallille suotuisiin sääntömuutoksiin. Mercedes-Benz onnistui kehittämään tehdastallilleen muita tehokkammaan ja luotettavamman voimayksikön, mikä antoi paitsi Mercedekselle, myös muille Mercedes-Benzin moottoria käyttäneille asiakastalleille (Williams ja Force India) etulyöntiaseman verrattuna Renault’n ja Ferrarin moottoreita käyttäneisiin valmistajiin. Erityisesti Renault kärsi luottettavuusongelmista, kun taas Ferrarin ongelmana oli tehonpuute. Talvitesteissä moni talli oli suurissa vaikeuksissa luotettavuuden ja nopeuden kanssa. Mercedes säilytti ylivoimansa läpi kauden voittaen kaikki kilpailut lukuun ottamatta Kanadan, Unkarin ja Belgian Grand Prix'tä, joissa voittoihin ajoi Red Bull -tallin kuljettaja Daniel Ricciardo.


title: Formula 1 -kausi 2015

text: Mercedeksen dominointi oli luonnollisesti yksi kauden puheenaiheista, mutta sitäkin suuremman huomion varasti sarjan taloudelliset ongelmat ja Marussia-kuljettaja Jules Bianchin vakava loukkaantuminen Japanin Grand Prix’ssa. Bianchi menetti autonsa hallinnan vesiliirrossa kierroksella 46 ja ajautui päin radalla ollutta traktoria, joka siirsi edeltävällä kierroksella samassa paikassa radalta suistuneen Adrian Sutilin Sauber-autoa. Bianchin auto ajautui traktorin alle, minkä seurauksena auto vaurioitui pahoin ja Bianchi sai vakavia vammoja päähänsä. Bianchi oli yhdeksän kuukautta koomassa ja menehtyi heinäkuussa 2015. Bianchin onnettomuuden seurauksena Formula 1 -sarjan turvallisuuteen on ryhdyttiin jälleen kiinnittää suurempaa huomiota. Kilpailujen tuomaroinnista vastaava FIA muun muassa kehitti autojen nopeutta rajoittavan virtuaalisen turva-auton, jolla autojen vauhtia voidaan hidastaa mikäli turvallisuus sitä vaatii.


title: Formula 1 -kausi 2015

text:
Valmistajien kohtaamien talousvaikeuksien ohella myös muutamien osakilpailujen promottoreilla oli vaikeuksia lipunmyynnissä. Esimerkiksi Saksan Grand Prix kärsi merkittävästä yleisökadosta, sillä osakilpailuun oli myyty ainoastaan 52 000 pääsylippua. Mercedes-tallin johtaja Toto Wolff väitti huonon menekin syyksi korkeaa hinnoittelua, joskin Ecclestone kiisti hinnoittelun olevan syy vähäisiin yleisömääriin. Ecclestonen mukaan hintoja oltaisiin voitu kyllä alentaa, mikäli valmistajille maksettavia korvauksia olisi leikattu. Eräiden osakilpailuiden vaikeuksista huolimatta yli kymmenen vuoden poissaolon jälkeen paluun tehnyt Itävallan Grand Prix oli yleisömenestys. Viikonloppuna myytiin yhteensä 225 000 pääsylippua.
Yleisön vähenemistä pidettiin kuitenkin huolestuttavana ilmiönä. Samaan aikaan television katsojaluvut laskivat muun muassa Saksassa ja Italiassa, ja Ecclestonen kielteinen suhtautuminen sosiaaliseen mediaan johti välien kiristymiseen lajin sisällä. Ferrarin silloinen pääjohtaja Luca di Montezemolo ehdotti työryhmää, joka pyrkisi löytämään ratkaisuja lajin hohdon palauttamiseksi. Ecclestone ryhtyi kokoamaan työryhmää, mutta hanke ajautui vastatuuleen. Muun muassa entinen tallipäällikkö Flavio Briatore kieltäytyi kutsusta, ja totesi julkisuudessa, "ettei ole hänen asiansa puuttua lajin ongelmiin". Briatore kuitenkin kommentoi lajin nykytilannetta totemalla kustannusten karanneen täysin käsistä ja lajin muuttuneen liian tekniseksi. Entinen F1-kuljettaja Juan Pablo Montoya oli samoilla linjoilla todetessaan uusien V6-moottoreiden olevan aivan liian hiljaisia ja vaisuja äänimaailmaltaan. Montoyan ohella myös moni muu taho lyttäsi moottoriuudistuksen epäonnistuneeksi, ja moottoreiden hiljaisuudella spekuloitiin olleen vaikutusta myös osakilpailujen suosioon.


title: Formula 1 -kausi 2015

text: Ennen kauden alkua talleilla oli yhteensä 12 päivää aikaa testata uusia autojaan. Testit järjestettiin Espanjassa Jerezin sekä Kataloniassa Barcelonan Circuit de Catalunyan radoilla. 12 päivän aikana eniten testikilometrejä keräsi Mercedes (6121 km) Toiseksi eniten kilometrejä keräsi Ferrarin moottoreilla tulevalla kaudella ajava Sauber (5709 km). Vähiten kilometrejä testeissä ajoivat McLaren (1751 km) sekä Force India (3114 km). Näiden lisäksi Manor ei ajanut testeissä lainkaan.


title: Formula 1 -kausi 2015

text: Australian Grand Prix 2015 oli Formula 1 -sarjan avauskilpailu kaudella 2015, joka ajettiin Melbourne Grand Prix Circuit -radalla 15. maaliskuuta. Paalupaikalle ajoi kauden 2014 tapaan Mercedeksen brittikuski Lewis Hamilton. Mercedes otti kaksoisvoiton Hamiltonin voittaessa kilpailun. Kolmanneksi sijoittunut Sebastian Vettel jäi Ferrari-debyytissään kärkikaksikosta yli puoli minuuttia.


title: Formula 1 -kausi 2015

text: Malesian Grand Prix 2015 oli kauden 2015 toinen osakilpailu. Kilpailu ajettiin Sepang International Circuit -moottoriradalla 29. maaliskuuta. Paalulle ajoi edelliskilpailun tapaan Mercedeksen Lewis Hamilton tallikaverinsa sijoittuessa kolmanneksi. Kilpailun voitti Sebastian Vettel, jolle voitto oli uran 40:s ja samalla ensimmäinen voitto Scuderia Ferrari -tallissa. Samalla Ferrari palasi voittajaksi kahden vuoden tauon jälkeen.


title: Formula 1 -kausi 2015

text: Kiinan Grand Prix 2015 oli kolmas osakilpailu kaudella 2015. Osakilpailu ajettiin Shanghai International Circuit -radalla 12. huhtikuuta. Mercedeksen Lewis Hamilton otti kolmannen peräkkäisen paalupaikkansa. Hänen tallikaverinsa Nico Rosberg täydensi eturivin. Ferrarin Sebastian Vettel ajoi kolmanteen ruutuun. Lewis Hamilton voitti kilpailun Nico Rosbergin edellä Vettelin täydentäessä palkintokorokkeen.


title: Formula 1 -kausi 2015

text: Kilpailuun paalupaikalta lähti Mercedeksen Lewis Hamilton. Hamilton ajoi myös kilpailun voittoon. Kimi Räikkönen ajoi kilpailun nopeimman kierroksen. Kilpailussa toiseksi ajanut Räikkönen nousi ensimmäistä kertaa palkintokorokkeelle sitten vuoden 2013 Korean GP:n.


title: Formula 1 -kausi 2015

text: Espanjan GP:n paalupaikan valtasi Mercedeksen Nico Rosberg. Rosberg ajoi myös kilpailun voittoon ennen tallikaveriaan Lewis Hamiltonia ja Ferrarin Sebastian Vetteliä.


title: Formula 1 -kausi 2015

text: Monacon GP:n paalupaikalle ajoi Mercedeksen Lewis Hamilton. Kilpailun voittoon ajoi Monacossa kolmannetta kertaa peräjälkeen Nico Rosberg.


title: Formula 1 -kausi 2015

text: Kanadan GP:n paalupaikalta kilpailuun starttasi Mercedeksen Lewis Hamilton. Hamilton ajoi myös kilpailun voittoon. Williamsin Valtteri Bottas sijoittui kilpailussa kolmanneksi.


title: Formula 1 -kausi 2015

text: Itävallassa paalupaikan valtasi kaudella jo seitsemännen kerran Mercedeksen Lewis Hamilton. Kilpailun voittoon ajoi kauden 2014 tapaan Nico Rosberg. Valtteri Bottas ajoi viidenneksi ja Kimi Räikkönen keskeytti jo kilpailun ensimmäisellä kierroksella.


title: Formula 1 -kausi 2015

text: Paalupaikalta kilpailuun lähti Mercedeksen Lewis Hamilton, toisesta ruudusta starttasi Nico Rosberg. Startissa kolmannesta ruudusta lähtenyt Williamsin Felipe Massa syöksyi kärkeen. Valtteri Bottas starttasi ruudusta neljä ja nousi hetkeksi toiseksi tallikaverinsa perään, mutta radan neljännessä mutkassa Hamilton kuittasi toisen paikan takaisin.


title: Formula 1 -kausi 2015

text: Kilpailun voittoon ajoi kotiyleisön edessä Lewis Hamilton kolmatta kertaa urallaan. Toiseksi ajoi Hamiltonin tallikaveri Nico Rosberg ja kolmanneksi Ferrarin Sebastian Vettel.


title: Formula 1 -kausi 2015

text: Ennen kilpailua järjestettiin hiljainen hetki menehtyneen F1-kuljettajan Jules Bianchin muistoksi.


title: Formula 1 -kausi 2015

text: Mercedes-kaksikko Lewis Hamilton ja Nico Rosberg miehittivät eturivin aika-ajoissa kahdeksannen kerran kaudella. Ferrarin Sebastian Vettel starttasi kilpailuun ruudusta kolme, ennen Red Bullin Daniel Ricciardoa. Kolmannen rivin täydensivät suomalaiskuljettajat Kimi Räikkönen ja Valtteri Bottas.


title: Formula 1 -kausi 2015

text: Unkarin Grand Prix'n voittoon ajoi Sebastian Vettel. Voitto oli Vettelin uran 41:n, jolla hän nousi tasoihin Ayrton Sennan kanssa GP-voittojen määrässä. Voitto oli Vettelin kauden toinen ja myös toinen Ferrari-urallaan. Toiseksi kilpailussa ajoi Daniil Kvjat. Red Bullin toinen kuljettaja Daniel Ricciardo ajoi kolmanneksi.


title: Formula 1 -kausi 2015

text: Kilpailuun paalupaikalta lähti Lewis Hamilton. Kilpailun voittoon ajoi Lewis Hamilton. Toiseksi Nico Rosberg ja kolmanneksi Romain Grosjean, jolle palkintopallisija oli ensimmäinen sitten Yhdysvaltain Grand Prix'n 2013.


title: Formula 1 -kausi 2015

text: Kaudelle 2015 oli ehdolla 22 osakilpailua. Kaudella 2014 ajettujen 19 osakilpailun lisäksi suunnitelmissa oli Ranskan Grand Prix'n palauttaminen kalenteriin. Myös useasti lykätyn Amerikan Grand Prix'n oli tarkoitus liittyä mukaan kalenteriin, mutta taloudellisista ongelmista johtuen kilpailua ei tulla edelleenkään näkemään F1-kalenterissa. Välivuotta viettäneen Intian Grand Prix'n piti palata kalenteriin kaudelle 2015, mutta katsojakadosta ja vero-ongelmista kärsinyt osakilpailu jäi pois kalenterista. Myös muun muassa Qatar ilmaisi kiinnostuksensa F1-osakilpailun järjestämiseen. Kilpailu tosin olisi ehtinyt mukaan todennäköisesti aikaisintaan kaudelle 2016, mutta Bahrainin Grand Prix'n järjestäjät estivät hankkeen veto-oikeudellaan.


title: Formula 1 -kausi 2015

text: Kaupallisia oikeuksia hallinnoivan Bernie Ecclestonen alustavan suunnitelman mukaan kausi olisi ollut pituudeltaan 19 osakilpailun mittainen. Myöhemmin Ecclestone ja Kansainvälinen autoliitto FIA vahvistivat 20 osakilpailun mittaisen kauden. Uutena osakilpailuna tullaan näkemään Meksikon Grand Prix, joka palaa MM-sarjan osakilpailuksi yli 20 vuoden tauon jälkeen. Meksikon osakilpailu ajetaan heti Yhdysvaltain Grand Prix'n jälkeen ennen Brasilian Grand Prix'tä. Meksikon paluun myötä F1-kausi tulee olemaan pidempi kuin koskaan.


title: Formula 1 -kausi 2015

text: FIA julkisti muutoksia kauden 2015 kalenteriin 3. joulukuuta 2014 laajentaen kalenterin 21 osakilpailun mittaiseksi Korean Grand Prix’n mahdollisen paluun myötä. Samalla Kiinan ja Bahrainin osakilpailuiden paikkoja vaihdettiin päittäin niin, että Kiinassa ajetaan kauden kolmas osakilpailu ja Bahrainissa kauden neljäs osakilpailu. Tammikuun alussa Korean Grand Prix kuitenkin poistettiin kalenterista. Alusta asti hyvin epätodennäköiseltä vaikuttaneen Korean Grand Prix'n lisäämisen spekuloitiin olleen keino kiertää sarjan moottorisääntöjä, joiden mukaan osakilpailumäärän ylittäessä 20 osakilpailun rajan kullakin kuljettajalla olisi käytössä viisi moottoriyksikköä (toisin sanoen yksi voimanlähde alkavaa viittä osakilpailua kohti).


title: Formula 1 -kausi 2015

text: 17. maaliskuuta 2015 ilmoitettiin ettei Saksan Grand Prix’tä ajeta lainkaan Hockenheimissa.


title: Formula 1 -kausi 2015

text: Kaudella 2015 DHL esitteli uuden Nopein varikkopysähdys -palkinnon (). Ferrari voitti palkinnon kauden lopussa 7 nopealla varikkopysähdyksellä.


title: Yltä ja alta

text: Yltä ja alta () on Hämeenkyrössä, Nokian kaupungin omistamalla maaperällä sijaitseva Nancy Holtin maataideteos, joka valmistui vuonna 1998.


title: Yltä ja alta

text: Pinsiöläiset lähtivät vuonna 1986 suunnittelemaan kansainvälisen maa- ja ympäristötaidekeskuksen perustamista kylään. Kuvataiteilija Osmo Rauhalan ansiosta suunnitelmat lähtivät toteutumaan ja vuonna 1989 niiden toteutumismahdollisuuksia saapui Hämeenkyröön arvioimaan muun muassa The Metropolitan Museum of Art -museon johtaja Karl Katz saman vuoden kesäkuussa.. Prosessin kautta ensimmäiseksi taideteoksen tekijäksi valittiin Nancy Holt. Yhdysvalloissa Holt nautti suosiota Utahiin luodun "Sun Tunnels"-maataideteoksen ansiosta. Holtia pidetään yleisesti myös eräänä maa- ja ympäristötaideliikkeen pioneereistä yhdessä miehensä Robert Smithsonin kanssa.


title: Yltä ja alta

text: Holt kutsuttiin ensimmäisen kerran vieraaksi Pinsiöön kesäkuussa 1990 , jolloin hänelle esiteltiin mahdollisia kohteita. Nokian kaupungin edustajat ehdottivat ensisijaisena vaihtoehtona sitä, että taideteos rakennettaisiin Sarpatin soraharjulle, joka olisi sijainnut aivan Nokian kaupungin keskustan liepeillä . Useista eri vaihtoehdoista Holt päätyi kuitenkin valitsemaan noin yhdeksän hehtaarin kokoisen alueen Pinsiön koulun vierestä.


title: Yltä ja alta

text: Holt sai teosehdotuksensa valmiiksi vuonna 1993 ja hän lähetti kuvat pienoismallista Nokian kaupungin teknisille piirtäjille sekä logistiikkasuunnittelijoille. Tässä vaiheessa havaittiin, että valittu kohdealue sijaitsi pohjavesialueella. Pohjavesialueisiin liittyvien lakien ja muiden turvallisuuskysymysten huomiointi veivät aikaa. Samaan aikaan Pinsiössä alkoi Strata-projektin toisen maataideteoksen, Agnes Denesin suunnitteleman "Puuvuoren", rakentaminen. "Puuvuori" haluttiin saada valmiiksi vuoteen 1996 mennessä Ylöjärven asuntomessujen takia. "Yltä ja alta" -teoksen rakentaminen pääsi alkamaan viimein vuonna 1997.


title: Yltä ja alta

text: Teoksen valmistuminen kesti kaksi kesää. Se avattiin yleisölle juhannuksen alla 1998. Teoksen avasi silloinen ympäristöministeri Pekka Haavisto. Taideteos sai heti valmistuttuaan merkittäviä tunnustuksia ja julkisuutta sekä kotimaassa että ulkomailla. Kesän 1998 aikana taideteoksen saapui kokemaan yli 10 000 vierasta. The Whitney Museumin kuraattori Eugenie Tsai arvioi "Yltä ja alta" -teoksen Nancy Holtin parhaaksi taideteokseksi ja yhdeksi maataiteen merkkiteoksiksi maailmassa.


title: Yltä ja alta

text: Kun teos oli saatu valmiiksi, sen hallinnointi siirrettiin Nokian kaupungin puistoyksikölle. Puistoyksikkö siirsi vastuun eteenpäin tukemalla paikallisia kyläyhdistyksiä taideteoksen ylläpidossa. Teoksen markkinointiin ei panostettu, ja tämän seurauksena teoksen olemassaolo alkoi unohtua lähes kokonaan. Samaan aikaan kansainväliset taidemaailman asiantuntijat ylistivät projektia ja dokumentaatiot teoksesta levisivät ympäri maailmaa. Kyläläisten itsensä kehittämä Strata-projekti nostettiin kansainvälisissä vertaisarvioissa edelläkävijä malliksi soraharjujen maisemoimisesta taiteen avulla..


title: Yltä ja alta

text: Teoksen kunto alkoi myös rapistua. Ilkivallantekijät löysivät teoksen ja muun muassa tuhosivat taideteoksen nurmialueita ylläpitäneen kastelujärjestelmän lähes kokonaan. Taideteos alkoi myös hiljalleen muuttua epäviralliseksi kaatopaikaksi, ja sen tunneleissa poltettiin muun muassa autoja.


title: Yltä ja alta

text: Vuonna 2011 tilanteen vakavuus ymmärrettiin ja Nokian kaupungin aloitteesta Strata-projekti elvytettiin uudelleen henkiin. Projektin alkuperäiset taustahenkilöt pyydettiin mukaan miettimään ongelmille ratkaisua ja hankehakemus suunnitelmista toteutettiin Pirkanmaan liitolle. Kansainvälisen painoarvon takia hankkeen ymmärrettiin palvelevan koko Pirkanmaan etua ja imagoa.


title: Yltä ja alta

text: Strata-hanke käynnistyi elokuussa 2012, ja sitä vetämään valittiin kuvataiteilija Pekka Ruuska. Vuoden kestäneen työn aikana luotiin toimintamalli alueen, sekä "Yltä ja alta" -teoksen pitkäkestoiselle kehittämiselle. Taiteen edistämiskeskus palkitsi vuosijuhlassaan vuonna 2013 Strata-hankkeen Pirkanmaan kulttuurityön kunniamaininnalla. Taideteos julistettiin uudestaan avatuksi yleisölle 24.8.2013 lähtien.


title: Tiril Eckhoff

text: Tiril Eckhoff (s. 21. toukokuuta 1990 Bærum) on norjalainen ampumahiihdon olympiavoittaja ja maailmanmestari. Eckhoffia valmentaa Egil Gjelland.


title: Tiril Eckhoff

text: Eckhoffin veli Stian Eckhoff on myös ampumahiihtäjä.


title: Tiril Eckhoff

text: Eckhoff aloitti ampumahiihdon vuonna 1999. Hän kilpaili nuoren MM-kisoissa vuosina 2008–2011 sijoittuen parhaimmillaan viidenneksi takaa-ajokilpailussa Nove Mestossa 2011. EM-kilpailujen nuorten sarjassa 2010 Eckhoff saavutti kultaa pikakilpailussa sekä pronssia takaa-ajossa ja normaalimatkalla.


title: Tiril Eckhoff

text: Ensimmäisissä aikuisten arvokisoissaan, Sotšin olympialaisissa 2014, Eckhoff saavutti sekaviestissä kultaa ja yhteislähdössä sekä naisten viestijoukkueessa pronssia. Kontiolahden MM-kilpailuissa 2015 hän hiihti pronssia saaneessa sekajoukkueessa. Oslon MM-kilpailuissa 2016 hän voitti kultaa pikamatkalta ja viestistä sekä pronssia sekaviestistä. Hochfilzenin MM-kilpailuissa 2017 hän oli yhteislähdössä kahdestoista ja pikakilpailussa kolmastoista.


title: Tiril Eckhoff

text: Eckhoff saavutti Pyeongchangin olympialaisissa 2018 hopeaa sekaviestissä ja pronssia yhteislähtökilpailussa. Takaa-ajossa hän sijoittui yhdeksänneksi.


title: Tiril Eckhoff

text: Ampumahiihdon maailmancupissa Eckhoff debytoi kaudella 2011–2012 ollen Holmenkollenin pikakilpailussa 50:s. Hän sijoittui ensimmäisen kerran kymmenen parhaan joukkoon oltuaan seitsemäs Hanty-Mansijskin yhteislähtökilpailussa kaudella 2011–2012.


title: Tiril Eckhoff

text: Kaudella 2013–2014 Eckhoff saavutti ensimmäisen palkintosijansa oltuaan kolmas takaa-ajokilpailussa Annecyssa. Kauden kokonaiskilpailussa hän oli seitsemäs ja takaa-ajocupissa viides. Ensimmäisen voittonsa Eckhoff sai Östersundin pikakilpailussa kaudella 2014–2015. Hän oli samalla kaudella kolmas Hochfilzenin pikakilpailussa, Oberhofin yhteislähtökilpailussa ja Ruhpoldingin pikakilpailussa. Maailmancupin kokonaispisteissä hän oli 11:s.


title: Tiril Eckhoff

text: Kaudella 2015–2016 Eckhoff oli kolmas Ruhpoldingin ensimmäisessä yhteislähtökilpailussa ja voitti Oslon MM-pikakilpailun. Maailmancupin kokonaiskilpailussa hän sijoittui jälleen 11:nneksi. Seuraavalla kaudella hän oli toinen Pyeongchangin pikakilpailussa ja voitti Kontiolahden pikakilpailun. Lisäksi hän voitti kauden viimeisen yhteislähdön Holmenkollenilla. Kokonaiscupin lopputilanteessa hän sijoittui 11:nneksi. Kaudella 2017–2018 hän voitti Anterselvan pikakilpailun ja oli Tjumenin pikakilpailussa kolmas.


title: Tiril Eckhoff

text: Eckhoff on hiihtänyt myös IBU-Cupia.


title: Haapavalmuska

text:
Haapavalmuska (Tricholoma populinum) on valmuskojen sukuun kuuluva laji. Sen isäntäpuita ovat haapa ja poppelit. Se kelpaa syötäväksi, mutta jos
sitä käytetään ruokasienenä, pitää varoa sekoittamasta sitä myrkyllisiin ruskeisiin valmuskalajeihin.


title: Haapavalmuska

text: Lakki on sileäreunainen ja vaaleanruskea. Vaaleat heltat ovat kolotyvisiä. Jalka on tyveltään punaruskea.


title: Haapavalmuska

text: Haapavalmuskaa tavataan haavikoissa.


title: Leo Kaprio

text: Leo Arthur Kaprio, vuoteen 1935 Molander (26. kesäkuuta 1918 Tuusula – 14. elokuuta 1999 Helsinki) oli suomalainen lääkäri, joka toimi pitkään kansainvälisissä hyvinvoinnin ja terveydenhuollon johto- ja asiantuntijatehtävissä ja sai professorin arvonimen.


title: Leo Kaprio

text: Kaprion vanhemmat olivat lääkäri Arthur Josef Teodor Molander ja Karin Tarén ja puoliso vuodesta 1943 Aini Maria Korhonen. Kaprio tuli ylioppilaaksi Helsingin suomalaisesta yhteiskoulusta 1936 ja valmistui lääketieteen lisensiaatiksi 1945. Public Health -maisterintutkinnon hän suoritti John Hopkinsin yliopistossa Baltimoressa Yhdysvalloissa 1948 ja väitteli alan tohtoriksi Harvardin yliopistossa Yhdysvalloissa 1956. Kaprio teki sotien jälkeen opintomatkoja ja työskenteli Yhdysvaltojen ohella Kanadassa ja Keski-Euroopassa. Hän toimi Väestöliiton kansanterveystoimiston päällikkönä 1940-luvun lopussa ja Uudenmaan läänin apulaislääninlääkärinä 1950-luvun vaihteessa. Kaprio oli lääkintöhallituksen kansanterveysosaston päällikkö 1952–1956 ja Maailman terveysjärjestön palveluksessa vuodesta 1956, ensin Lähi-Idässä ja sitten Kööpenhaminassa vuodesta 1962. Sieltä hänet kutsuttiin järjestön päämajaan Geneveen ja hänestä tuli terveyspalveluista vastaavan osaston päällikkö. Vuosina 1967–1985 Kaprio oli järjestön Euroopan osaston johtaja Kööpenhaminassa ja vielä sen jälkeen järjestön pääjohtajan neuvonantaja. Hän tutki väestöpolitiikkaa, maaseudun ja ympäristön terveydenhuoltoa ja terveydenhuollon hallintoa. Professorin arvonimi myönnettiin Kapriolle 1972. Hän oli aktiivinen Rooman Klubissa, Lääkärit ydinsotaa vastaan -järjestössä ja Pugwash-liikkeessä.


title: Euroopan unionin virkamiestuomioistuin

text: Euroopan unionin virkamiestuomioistuin oli Euroopan unionin yksi tuomioistuimista, jonka toiminta lakkasi 1.9.2016. Sen tehtävä oli ratkaista ensimmäisenä oikeusasteena unionin henkilöstön riita-asioita, joihin kuuluvat sekä työsuhde- ja sosiaaliasiat. Tuomioistuin käsitteli noin 140 tapausta vuodessa. Sen tuomiovallan piiriin ei kuulunut kuitenkaan kansallisten virastojen henkilöstö.


title: Euroopan unionin virkamiestuomioistuin

text: Virkamiestuomioistuimeen kuului seitsemän tuomaria ja muutamia tilapäisiä tuomareita. Varsinaisen tuomarin kauden pituus oli kuusi vuotta, joka voitiin toistaa. Tuomarit nimitti Euroopan unionin neuvosto. Vapaa virka oli ensin julkisessa haussa, jonka jälkeen unionin tuomiostuimen nykyisitä ja entisitä jäsenistä ja muista oikeusoppineista koostuva seitsenhenkinen komitea antoi lausuntonsa neuvostolle. Virkamiestuomioistuimen tuomarit valitsivat joukostaan presidentin kolmen vuoden kaudelle, joka voitiin myös uusia.


title: Euroopan unionin virkamiestuomioistuin

text: Virkamiestuomioistuin käsitteli tapauksensa yleensä kolmen tuomarin jaostoissa. Joissakin tapauksissa se voi myös toimia yhden ja viiden tuomarin jaostoissa tai vaikeissa tapauksissa myös kaikki tuomarit käsittävässä täysistunnossa.


title: Euroopan unionin virkamiestuomioistuin

text: Virkamiestuomioistuimen presidentti oli ennen lakkautustaan belgialainen Sean Van Raepenbusch, vuodesta 2011 lähtien.


title: Siats

text: Siats oli myöhäisliitukaudella elänyt teropodien alalahkoon kuuluva dinosauruslaji.


title: Siats

text: Fieldin luonnonhistoriallisen museon työntekijät Peter Makovicky ja Lindsay Zanno löysivät lajin luita Utahissa sijaitsevasta Cedarin vuoristomuodostumasta vuonna 2013. Löydettyjen luiden perusteella kyseessä on maailman petodinosaurusten suurimpiin yksilöihin kuuluva laji, joka eli Pohjois-Amerikassa yli kymmenen miljoonaa vuotta ennen "Tyrannosaurus rexiä".


title: Siats

text: Dinosauruslajin koko nimi on Siats meekerorum alueella elävien Ute-intiaanien ihmissusitarinan ja Fieldin museon lahjoittajasuvun Meekersien mukaan.


title: Siats

text: Kladogrammi Zanno & Makovicky (2013) mukaan:


title: Erik von Kraemer

text: Erik Oscar von Kraemer (27. maaliskuuta 1911 Helsinki – 7. huhtikuuta 1980) oli suomalainen filosofian tohtori ja Helsingin yliopiston romaanisen filologian professori.


title: Erik von Kraemer

text: Von Kraemerin vanhemmat olivat lääketieteen lisensiaatti, kaupunginlääkäri Karl Emil Robert von Kraemer (1875–1919) ja Aino Maria Nybergh (1878–1961) . Hän pääsi ylioppilaaksi 1929 ja valmistui filosofian kandidaatiksi 1934, lisensiaatiksi 1944 ja tohtoriksi 1945.


title: Erik von Kraemer

text: Von Kraemer toimi Helsingin yliopiston kirjastossa amanuenssina 1937–1951 sekä vt. nuorempana alikirjastonhoitajana 1948. Hän oli ruotsalaisen kauppakorkeakoulun espanjan kielen lehtorina vuodesta 1951, Helsingin yliopiston romaanisen filologian dosenttina 1950–1965 ja henkilökohtaisena ylimääräisenä professorina 1965–1977 sekä Helsingin ruotsalaisen työväenopiston ranskan kielen opettajana vuodesta 1949.


title: Erik von Kraemer

text: Von Kraemer oli naimisissa vuodesta 1936 filosofian kandidaatti Ingeborg Carina Malmströmin (1910–1998) kanssa ja vuodesta 1958 Svea Lovisa Nysténin (1923–1978) kanssa.


title: Marja Railo

text: Hilkka Marja Yöntilä, kirjailijanimi Marja Railo (s. 24. huhtikuuta 1911 Helsinki) on suomalainen kirjailija.


title: Marja Railo

text: Nimellä "Marja Railo":


title: Axel Lindholm

text: Jarl Axel Erik Lndholm (29. toukokuuta 1911 Petolahti – 2. heinäkuuta 1988) oli suomalainen opettaja ja ruotsin kielellä kirjoittanut runoilija.


title: Axel Lindholm

text: Lindholm pääsi ylioppilaaksi Kristiinankaupungin yhteiskoulusta 1931 ja valmistui filosofian maisteriksi Helsingin yliopistosta. Hän toimi opettajana Helsingssä 30 vuoden ajan.


title: Dagny Flodin-Segerstråle

text: Dagny Cecilia Flodin-Segerstråle (s. 2. toukokuuta 1911 Helsinki) on suomalainen ruotsin kielellä kirjoittanut kirjailija ja sanoittaja.


title: Dagny Flodin-Segerstråle

text: Dagny Flodin-Segerstråle pääsi ylioppilaaksi 1932 Helsingin ruotsalaisesta tyttölyseosta ja valmistui filosofian kandidaatiksi Helsingin yliopistosta 1939. Hän toimi kääntäjänä Söderström & Co kustannusliikkeessä ja oli myös Yleisradion palveluksessa.


title: Dagny Flodin-Segerstråle

text: Dagny Flodin-Segerstråle kirjoitti radiokuunnelmia ja teki sanoituksia sekä käännöksiä.


title: Äänitehotaso

text: Äänitehotaso (äänen tehotaso, tunnus "L") on akustiikassa logaritminen suure, jolla kuvataan akustista tehoa. Äänitehotason yksikkö on desibeli (beli).


title: Äänitehotaso

text: Äänitehotaso desibeleinä on määritelty tehon formula_1 ja tehon vertailuarvon formula_2 suhteen kymmenkantaisen logaritmin avulla seuraavasti:


Äänitehotaso


title: Äänitehotaso

text: Arvon vertailutaso P on 1 pW (pikowatti) ja kymmenkertaista tehoa vastaa 10 dB suurempi tehotason arvo. 0 dB äänitehotasona siis tarkoittaa tehoa 1 pW ja esimerkiksi tasoa 60 dB vastaa teho 1 μW.


title: Lauris Elms

text:
Lauris Elms AM OBE (s. 1931) on australialainen oopperalaulaja, äänialaltaan altto. Hän debytoi Covent Gardenissa vuonna 1957 Ulrican roolissa Giuseppe Verdin "Un ballo in mascherassa". Lisäksi hän esiintyi muun muassa Mrs Sedleyn roolissa "Peter Grimesissa" Benjamin Brittenin itsensä johdolla. Oopperan ohella Elmsin ohjelmistoon kuului yksinlauluja ja hengellistä musiikkia. Elms lopetti esiintymisen vuonna 1994. Aiemmin mainittujen lisäksi hänen keskeisiin rooleihinsa lukeutuivat Carmen, Principessa ja Amneris.
Elms sai nimityksen Brittiläisen imperiumin ritarikunnan upseeriksi vuonna 1974. Hän sai Queen's Jubilee Medalin vuonna 1977 ja nimityksen Australian ritarikunnan jäseneksi 1982. Hän sai kunniatohtorin arvon Sydneyn yliopistolta vuonna 1988. Hän on levyttänyt paljon.


title: Warren Chiasson

text: Warren Chiasson (s. 17. huhtikuuta 1934 Cheticamp) on kanadalaissyntyinen vibrafonisti. Hän varttui Nova Scotiassa, mutta muutti New Yorkiin vuonna 1959. Siellä hän teki yhteistyötä George Shearingin kanssa, kunnes aloitti vuonna 1961 oman yhtyeensä johtamisen. Lisäksi Chiasson on esiintynyt muun muassa Chet Bakerin, Tal Farlowin sekä Roberta Flackin kanssa ja Broadway-musikaalissa "Hair". Vuonna 1972 Chiasson palasi Shearingin yhteistyökumppaniksi. Hänen ensimmäinen kokoonpanon johtajana julkaistu albuminsa oli "Quartessence", jota seurasivat "Good Vibes for Kurt Weill" (1977) ja "Point/Counterpoint" (1988).


title: Warren Chiasson

text: Chiasson sai nuorena vaikutteita Charlie Parkerilta, Paul Bleyltä, Bud Powellilta ja Shearingilta. Heidän tyylinsä vaikutus on kuultavissa Chiassonin alkuperäisissä sävellyksissä. Chiasson on soittanut B. B. Kingin, Hank Crawfordin, Les McCannin, Helen Wardin ja Chuck Waynen levytyksillä. 16. tammikuuta 1988 Chiasson esiintyi Benny Goodmanin kanssa Carnegie Hallissa konsertissa, jossa luotiin uudelleen viiden vuosikymmenen takaiset "Spirituals to Swing" -konsertit.


title: Les McCann

text: Les McCann (s. 23. syyskuuta 1935 Lexington, Kentucky) on yhdysvaltalainen jazzpianisti ja -laulaja, joka esitti muun muassa soul jazziksi luonnehdittavaa musiikkia. Hänen uransa huipentuma oli vuoden 1969 Montreux’n jazzfestivaali, jolla hän teki Eddie Harrisin ja Benny Baileyn kanssa levytyksen "Swiss Movement" Atlantic Recordsille.


title: Les McCann

text: Ensimmäistä kertaa McCann sai julkisuutta vuonna 1956, kun hän voitti laivastossa laulajana lahjakkuuskilpailun, joka johti esiintymiseen "The Ed Sullivan Show’ssa". Laivaston jälkeen hän perusti trion Los Angelesissa. Hän kieltäytyi liittymästä Cannonball Adderleyn yhtyeeseen, koska halusi keskittyä omaan musiikkiinsa. Hän sai sopimuksen Pacific Jazzin kanssa ja sai vuonna 1960 huomiota albumeillaan "Les McCann Plays the Truth" ja "The Shout". McCannin kanssa tekivät yhteistyötä Ben Webster, Groove Holmes, Blue Mitchell, Stanley Turrentine, Joe Pass, Jazz Crusaders ja Gerald Wilson Orchestra.


title: Les McCann

text: Vuosina 1965–1967 McCannin levy-yhtiönä oli Limelight Records. Vuonna 1968 hän teki levytyssopimuksen Atlanticin kanssa, ja "Swiss Movementin" jälkeisiin albumeihin kuului "Layers" (1972). Sopimus Atlanticin kanssa umpeutui vuonna 1976, ja tämän jälkeen McCann esiintyi levytyksillä paljon aiempaa harvemmin. Hän kuitenkin palasi kiertuetta varten Eddie Harrisin kanssa vuonna 1994. 1990-luvun puolessavälissä McCann kärsi aivoverenkiertohäiriöstä, joka haittasi hänen uraansa muusikkona. Hän on kuitenkin jatkanut työskentelyä tämän jälkeen.


title: Mihkel Raud

text: Mihkel Raud (s. 18. tammikuuta 1969 Tallinna) on virolainen muusikko, kirjailija, televisiojuontaja, toimittaja ja poliitikko.


title: Mihkel Raud

text: Raud on toiminut 1980-luvulta alkaen kitaristina useissa yhtyeissä, muun muassa punkrockyhtye Singer Vingerissä. 1990-luvulla hän kuului neljä albumia levyttäneeseen yhtyeeseen Mr. Lawrence ja 2000-luvulla hän on soittanut muun muassa Lenna Kuurmaan yhtyeessä.


title: Mihkel Raud

text: Raud aloitti vuonna 1990 radiotoimittajana Vikerraadiossa. Myöhemmin hän on työskennellyt myös Raadio Kukussa ja Raadio 2:ssa. Vuosina 2004–2005 hän toimi Eesti Päevaleht -sanomalehden kulttuuritoimituksen esimiehenä. Hän on toiminut myös lehden kolumnistina. Televisiossa Raud on muun muassa juontanut TV3:n keskusteluohjelmaa "Kolmeraudne" sekä toiminut tuomarina saman kanavan kykyjenetsintäohjelmissa "Eesti otsib superstaari" ja "Eesti talent".


title: Mihkel Raud

text: Raud on kirjoittanut nuoruusvuosistaan Neuvosto-Virossa kertovan, vuonna 2008 julkaistun elämäkerran "Musta pori näkku" (suomennettu vuonna 2013 nimellä "Rapa roiskuu"). Kirjan pohjalta on tehty vuonna 2012 ensi-iltansa saanut näytelmä. Vuonna 2010 julkaistiin hänen kirjoittamansa jännitysromaani "Sinine on sinu taevas" (suomennettu vuonna 2011 nimellä "Sininen on sinun taivaasi").


title: Mihkel Raud

text: Raud on opiskellut toimittajaksi Tarton yliopistossa ja London College of Communicationissa.


title: Mihkel Raud

text: Raud valittiin vaaleissa 2015 Viron parlamentin eli riigikogun jäseneksi vaalipiiristä numero kymmenen (Tarton kaupunki). Hän edustaa Viron sosiaalidemokraattista puoluetta.


title: Mihkel Raud

text: Mihkel Raud on kirjailijoiden Aino Pervik ja Eno Raud poika. Hänen oman esikoiskirjansa nimi on peräisin hänen isänsä säveltämästä ja sanoittamasta laulusta ”Soidulaul” (suomeksi ”Matkalaulu”). Hänen sisaruksiaan ovat kirjailija, professori Rein Raud ja taiteilija Piret Raud.


title: Mihkel Raud

text: Raud on ollut naimisissa kolmesti ja hänellä on kaksi lasta, vuonna 1997 syntynyt poika ja vuonna 2013 syntynyt tytär.


title: Antti Mattila (professori)

text: Antti Tapio Mattila (22. maaliskuuta 1926 Lahti – 12. marraskuuta 2013 Helsinki) oli suomalainen lääkäri ja professori.


title: Antti Mattila (professori)

text: Mattilan vanhemmat olivat tarkastaja Viktor Anselm Mattila ja Helga Lydia Pynnönen ja puoliso vuodesta 1951 sairaanhoitaja Anneli Pohjola. Mattila tuli ylioppilaaksi Lahden lyseosta 1944 ja valmistui lääketieteen lisensiaatiksi 1953. Lääketieteen ja kirurgian tohtoriksi hän väitteli 1956. Mattila oli Helsingin yliopiston epidemiologian professori 1966–1974, yliopiston hygienian ja sosiaalilääketieteen dosentti hän oli 1962–1966 ja sitä ennen hän toimi yliopistolla assistenttina.


title: Antti Mattila (professori)

text: Mattila oli sosiaalilääketieteen ja epidemiologian uranuurtaja Suomessa, mutta hän oli myös monella muulla tapaa aktiivinen henkilö. Han oli muun muassa "Therapia Fennica" -julkaisun päätoimittaja, toimi Hämäläis-Osakunnan isäntänä, oli Kansaneläkelaitoksen Etelä-Suomen sosiaalilääketieteellisen toimiston päällikkö, osallistui useiden eri yhteisöjen toimintaan, harrasti antiikkia ja musiikkia, soittaen itse orkesterissa klarinettia, ja perusti Costa del Solille suomalaisen lääkäriaseman.


title: Yverdon-les-Bains

text: Yverdon-les-Bains (vuoteen 1981 "Yverdon", aiemmin saksaksi "Iferten") on vanha kaupunki Länsi-Sveitsissä, Vaud'n kantonissa. Kaupungissa on lähes 30 000 asukasta. Yverdon-les-Bains on "Jura-Nord vaudois" -hallintoalueen () keskus.


title: Yverdon-les-Bains

text: Yverdon-les-Bains sijaitsee Neuchâtelinjärven eteläpäässä, Thiellejoen varrella, Juravuoriston juurella noin 400 metrin korkeudessa, kolmisenkymmentä kilometriä Lausannesta pohjoiseen.


title: Yverdon-les-Bains

text: Yverdon-les-Bains on Vaud'n kantonin asukasluvultaan toiseksi suurin kaupunki ja kantonin pohjoisen osan talouskeskus.


title: Yverdon-les-Bains

text: Yverdon-les-Bains'ssa on kuumia lähteitä, jotka olivat roomalaisten käytössä jo ensimmäisellä vuosisadalla.


title: Yverdon-les-Bains

text: Baie de Clendyn alueella on Unescon maailmanperintökohde, yksi Alppiseudun 111 suojellusta paalutaloalueesta.


title: Yverdon-les-Bains

text: Yverdonin linna on kulttuurikohde, joka on ollut muun muassa Johann Heinrich Pestalozzin kasvatuslaitoskäytössä.


title: Yverdon-les-Bains

text: Moottoritiet A1 ja A5 kulkevat Yverdon-les-Bains'n kautta. Kaupungista on rautatieyhteys Lausanneen ja Neuchâteliin sekä Payernen kautta muun muassa Fribourgiin. Lisäksi kaupungista lähtee "TRAVYS - Transports Vallée-de-Joux - Yverdon-les-Bains - Sainte-Croix S.A." -yhtiön rautatie läheiseen Sainte-Croix'iin.


title: Punapiispa

text: Punapiispa ("Euplectes orix") on kutojien heimoon kuuluva varpuslintu.


title: Punapiispa

text: Punapiispaa tavataan Afrikan etelä- ja itäosissa. Lajia on kuvattu yleiseksi tai runsaslukuiseksi, ja se on luokiteltu elinvoimaiseksi.


title: Punaperäpiispa

text: Punaperäpiispa ("Euplectes franciscanus") on kutojien heimoon kuuluva varpuslintu.


title: Punaperäpiispa

text: Punaperäpiispaa tavataan Länsi-, Keski- ja Itä-Afrikassa. Lajia on kuvattu yleiseksi tai runsaslukuiseksi koko levinneisyysalueellaan. Sen kannankehitys on vakaa, ja laji on luokiteltu elinvoimaiseksi.


title: Kultaselkäpiispa

text: Kultaselkäpiispa ("Euplectes aureus") on kutojien heimoon kuuluva varpuslintu.


title: Kultaselkäpiispa

text: Kultaselkäpiispaa tavataan luonnonvaraisena Angolan keski- ja pohjoisosissa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Keltaperäpiispa

text: Keltaperäpiispa ("Euplectes capensis") on kutojien heimoon kuuluva varpuslintu.


title: Keltaperäpiispa

text: Keltaperäpiispaa tavataan Afrikan etelä-, itä ja keskiosissa. Lajia on kuvattu suurimmaksi osaksi yleiseksi, ja sen kannankehitys on vakaa. Se on luokiteltu elinvoimaiseksi.


title: Punasiipipiispa

text: Punasiipipiispa ("Euplectes axillaris") on kutojien heimoon kuuluva varpuslintu.


title: Punasiipipiispa

text: Punasiipipiispaa tavataan Saharan eteläpuolisessa Afrikassa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Keltaselkäpiispa

text: Keltaselkäpiispa ("Euplectes macroura") on kutojien heimoon kuuluva varpuslintu.


title: Keltaselkäpiispa

text: Keltaselkäpiispaa tavataan Länsi-, Keski- ja Itä-Afrikassa sekä eteläisen Afrikan pohjoisosissa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: Malawinluhtapiispa

text: Malawinluhtapiispa ("Euplectes psammacromius") on kutojien heimoon kuuluva varpuslintu.


title: Malawinluhtapiispa

text: Malawinluhtapiispaa tavataan Malawissa, Tansaniassa ja Sambiassa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: Valkosiipipiispa

text: Valkosiipipiispa ("Euplectes albonotatus") on kutojien heimoon kuuluva varpuslintu.


title: Valkosiipipiispa

text: Valkosiipipiispaa tavataan Afrikan keski-, itä- ja eteläosissa. Lajia on kuvattu yleiseksi Itä- ja Kaakkois-Afrikassa, ja sen kannankehitys on vakaa. Se on luokiteltu elinvoimaiseksi.


title: Punakauluspiispa

text: Punakauluspiispa ("Euplectes ardens") on kutojien heimoon kuuluva varpuslintu.


title: Punakauluspiispa

text: Punakauluspiispaa tavataan Saharan eteläpuolisessa Afrikassa. Lajin kannankehitys on vakaa, ja se on luokiteltu elinvoimaiseksi.


title: Laahuspiispa

text: Laahuspiispa ("Euplectes progne") on kutojien heimoon kuuluva varpuslintu.


title: Laahuspiispa

text: Laahuspiispaa tavataan Angolassa, Botswanassa, Kongon demokraattisessa tasavallassa, Keniassa, Lesothossa, Etelä-Afrikassa, Swazimaassa ja Sambiassa. Lajia on kuvattu paikallisesti yleiseksi, ja sen kannankehitys on vakaa. Se on luokiteltu elinvoimaiseksi.


title: Kenianpiispa

text: Kenianpiispa ("Euplectes jacksoni") on kutojien heimoon kuuluva varpuslintu.


title: Kenianpiispa

text: Kenianpiispaa tavataan Keniassa ja Tansaniassa. Lajia on kuvattu paikallisesti yleiseksi, mutta vuonna 2012 sen uskottiin tulevan vähenemään suhteellisen nopeasti seuraavan kymmenen vuoden aikana elinympäristöjen tuhoutumisen vuoksi. Laji on luokiteltu silmälläpidettäväksi.


title: David Karlsson (1981)

text: David Karlsson (s. 24. huhtikuuta 1981) on ruotsalainen jääpalloilija. Hän edustaa Ruotsin Elitserienissä pelaavaa Villa Lidköping BKta. Hän on ollut vuosien 2012 ja 2013 maalikuningas Ruotsin Elitserienissä.


title: David Karlsson (1981)

text: Karlsson aloitti uransa jääpalloilijana Eskilstunassa, mutta vuodet Vetlanda BK:ssa olivat hänen varsinainen huippu-uransa alku. Kolmen Vetlanda-vuoden jälkeen hän siirtyi neljäksi kaudeksi tukholmalaisen Hammarbyn riveihin. Tänä aikana alkoi myös hänen maajoukkueuransa.


title: David Karlsson (1981)

text:
Syksyllä 2006 alkoi Karlssonin kaksivuotinen jääpalloura Venäjällä. Hänen ensimmäisen vuotensa 2006-07 seura oli Pervouralskin Uralski Trubnik ja seuraavana vuonna Krasnogorskin Zorki, jossa hän pelasi niin liigajoukkueessa kuin kakkosjoukkueessa.
Ensimmäinen vuosi Venäjällä Trubnikissa meni mainiosti, sillä hän oli kauden maalintekijätilastossa 7. tehden 49 maalia. Toinen kausi Zorkissa jäi lyhyeksi syntyneiden ristiriitojen vuoksi, joten Karlsson palasi jo joulukuussa 2007 Ruotsiin Hammarbyn riveihin.


title: David Karlsson (1981)

text: Kaudeksi 2008 Karlsson palasi Hammarbyhyn, jossa hän pelasi seuraavat kaksi kautta. Hammarbyssä hän oli voittamassa Ruotsin mestaruuden keväällä 2010. Sen jälkeen hän on pelannut kaudesta 2010-11 lähtien Villa Lidköping BK:ssa., Villan riveissä Karlssonista tuli kausilla 2011-12 ja 2012-13 Elitserienin maalintekijäkuningas. Samana keväänä 2012 Villa oli Ruotsin jääpallofinaalin hävinnyt osapuoli. Karlssonin ura Villasta jatkuu edelleen. Hän teki kesällä 2013 seuran kanssa kolmivuotisen sopimuksen. Paras saavutus Karlssonin pelaamissa joukkueissa Ruotsin Elitserienissä on ollut Hammarbyn hopeasija kaudella 2005-06 ja Villan hopeasija kaudella 2011-12.


title: David Karlsson (1981)

text: Karlsson on pelannut viidet MM-kisat ja saavuttanut niissä yhden maailmanmestaruuden vuonna 2005. Kaikissa pelaamissaan kisoissa Karlsson on ollut parhaimpia maalintekijöitä. Vuoden 2007 MM-kisoissa hän oli alkusarjan paras maalintekijä 15 maalilla ja kisojen lopussa toiseksi paras Sergei Obuhovin jälkeen.


title: David Karlsson (1981)

text: Vaikka Karlssonin maajoukkue-edustukset 2010-luvulla ovat jääneet vähäisiksi, paluu kaudella 2013-14 näyttää olevan mahdollista, sillä hän on noussut takaisin maajoukkueryhmään.


title: David Karlsson (1981)

text: Maajoukkueessa


title: David Karlsson (1981)

text: Seurajoukkueissa


title: David Karlsson (1981)

text: Henkilökohtaisesti


title: Kielokukko

text: Kielokukko ("Lilioceris merdigera") on lehtikuoriaisten heimoon kuuluva kovakuoriainen.


title: Kielokukko

text: Kielokukko kasvaa 6 - 7,5 mm pitkäksi Sen kuori on kirkkaan punainen. Sen voi erottaa sukulaisestaan liljakukosta siitä, että pää ja jalat ovat liljakukolla mustat, kielokukolla punaiset.


title: Kielokukko

text: Kielokukon ravintokasveja ovat kielo, lehtokielo, ruohosipuli, varjolilja ja sen sukulainen "Lilium bosniacum".


title: Piret Pormeister

text: Piret Pormeister (s. 16. toukokuuta 1985 Tallinna) on virolainen entinen maastohiihtäjä. Hän edustaa Sportsclub Sparta -seuraa.


title: Piret Pormeister

text: Maailmancupissa Pormeister kilpaili ensimmäisen kerran Otepäässä tammikuussa 2004. Ensimmäiset maailmancupin pisteensä hän saavutti Otepään perinteisen hiihtotavan sprintissä tammikuussa 2007 oltuaan 20:s. Se on myös hänen paras sijoituksensa maailmancupin henkilökohtaisissa kilpailuissa.


title: Piret Pormeister

text: Torinon olympialaisissa 2006 Pormeister sijoittui vapaan hiihtotavan sprintissä 54:nneksi. Alle 23-vuotiaiden MM-kilpailuissa 2007 Pormeister sijoittui sprintissä pronssille. Sapporon MM-kilpailuissa 2007 Pormeister sijoittui Viron viestijoukkueessa 15:nneksi, parisprintissä 18:nneksi ja perinteisen sprintissä 31:nneksi. Oslon MM-kilpailuissa 2011 hän sijoittui parisprintissä 11:nneksi ja vapaan sprintissä 56:nneksi. Val di Fiemmen MM-kilpailuissa 2013 hän sijoittui parisprintissä 15:nneksi ja perinteisen sprintissä 44:nneksi.


title: Natriumpyrofosfaatti

text: Natriumpyrofosfaatti eli natriumdifosfaatti (NaPO) on natrium- ja pyrofosfaatti-ioneista muodostuva epäorgaaninen ioniyhdiste. Ainetta käytetään muun muassa puhdistusaineissa ja elintarvikkeiden lisäaineena.


title: Natriumpyrofosfaatti

text: Natriumpyrofosfaatti on huoneenlämpötilassa valkoinen kiteinen aine. Kidevedettömän yhdisteen lisäksi tunnetaan myös kidevedellinen dekahydraatti (NaPO·10HO). Sekä kidevedetön natriumpyrofosfaatti että sen hydraatti liukenevat veteen. Muodostuva liuos on emäksinen ja 1 % natriumpyrofosfaattiliuoksen pH-arvo on noin 10. Natriumpyrofosfaatilla on useita kidemuotoja lämpötilavälillä 400–545 °C.


title: Natriumpyrofosfaatti

text: Natriumpyrofosfaattia valmistetaan kuumentamalla natriumvetyfosfaattia 300–900 °C lämpötilaan. Prosessi on kaksivaiheinen ja ensimmäisessä vaiheessa natriumvetyfosfaattiliuos kuivataan spraykuivauslaitteella ja tämän jälkeen kuumennus suoritetaan pyöröuuneissa.


title: Natriumpyrofosfaatti

text: Natriumpyrofosfaattia käytetään puhdistusaineissa, metallien kiillottamiseen, porausnesteissä viskositeetin säätelyyn, hammastahnojen stabilointiaineena, veden pehmennykseen, tekstiilien värjäyksen apuaineena, galvanoinnin apuaineena ja muiden pyrofosfaattisuolojen valmistamiseen. Elintarvikkeissa sitä käytetään säätelemään rakennetta eli se toimii stabilointi- ja emulgointiaineena muun muassa vanukkaissa, kastikkeissa ja jäätelöissä. Natriumpyrofosfaatin E-koodi yhdessä eräiden muiden pyrofosfaattisuolojen kuten dinatriumpyrofosfaatin kanssa on E 450.


title: Nada Hope

text: Nada Hope on poliittisesti ja uskonnollisesti riippumaton suomalainen vapaaehtoisjärjestö. Järjestön toiminnan tarkoituksena on järjestää konkreettista avustusta sekä jakaa tietoa pakolaisista ja puutteen alaisista.


title: Nada Hope

text: Nada Hope aloitti toimintansa vuonna 1993 nimellä Nada. Nimen järjestölle antoi Bosnian pakolainen. Nada tarkoittaa serbian ja kroatian kielellä toivoa. Vuonna 1995 järjestö jakautui kolmeen osaan ja nimeen lisättiin englanninkielinen toivo-sana, Hope.


title: Nada Hope

text: Nada Hope harjoittaa yhteistyötä monien yhdistysten, seurakuntien, yritysten, koulujen sekä yksityisten henkilöiden kanssa. Järjestön kaikki jäsenet työskentelevät vapaaehtoisina.


title: Nada Hope

text: Yleisön aktiivisen osallistumisen ansioista järjestö on vuosien varrella lähettänyt satoja rekkakuormia sekä kontteja ympäri maailmaa, pääasiassa Eurooppaan, mutta myös Venäjälle, Intiaan, Sri Lankaan sekä Afrikkaan.


title: Nada Hope

text: Järjestön puheenjohtajana toimii perustaja Nytte Ekman. Ekman työskenteli 1990-luvun vaihteessa Zimbabwessa vapaaehtoisena vuoden. Palattuaan Suomeen hän huomasi ihmisoikeuksien rikkeitä myös kotimaassaan, erityisesti kohdistuen pakolaisiin.


title: Nada Hope

text: Tarve tehdä asialle jotain sai Ekmanin perustamaan järjestön ja aloittamaan työnsä ihmisoikeuksien parissa. Hän auttaa pakolaisia Suomessa opastaen ja neuvoen sekä konkreettisesti avustamalla.


title: Nada Hope

text: Ekman myös järjestää avustustavaran kuljetukset maailmalle. Hän kontaktoi avustus- ja ihmisoikeusjärjestöt vastaanottokohteessa, sopii ja järjestää rahdit, lähetyksen purkamisen, varastoinnin sekä kuljetukset kohdemaassa. Hän kerää varoja, vastaanottaa ja varastoi lahjoitustavarat Suomessa. Usein hän matkaa itse rekkojen kyydissä toimittamaan lähetyksen perille.


title: Nada Hope

text: Nytte Ekman on koulutukseltaan sairaanhoitaja, ja hänelle on tärkeää toimittaa kohteisiin myös lääketarvikkeita ja sairaalavarusteita. Lisäksi järjestö toimittaa avustuskohteisiin esimerkiksi vaatteita, kenkiä, astioita, peittoja ja muita vuodevaatteita, pyyhkeitä, patjoja, vaippoja, pesuaineita, kuivamuonaa sekä leluja.


title: Nada Hope

text: Vuonna 2013 kaksi kontillista ja rekka-autollinen lahjoitustavaraa on toimitettu Irakin ja Turkin kautta Syyrian pakolaisille sekä kohdemaan omille puutteenalaisille. Lisäksi yksi kontti toimitettiin Zimbabween.


title: Nada Hope

text: Nada Hopen varasto Kauniaisissa suljettiin vuoden 2014 alusta puoleksi vuodeksi.


title: Magnus Olsson

text: Magnus "Kuben" Olsson (s. 25. tammikuuta 1972) on entinen ruotsalainen jääpalloilija. Hän on edustanut koko uransa Ruotsin Elitserienissä pelaavaa Edsbyns IFää. Hänet valittiin vuonna 2006 vuoden ruotsalaiseksi jääpalloilijaksi. Hän lopetti uransa keväällä 2013.


title: Magnus Olsson

text: "Kubenin" ura Edsbyn joukkueessa alkoi kaudella 1988-89 ja hään oli sen jälkeen matkassa Edsbyn 2000-luvun huippuvuosina ja saavutti viisi Ruotsin jääpallomestaruutta. Samoihin aikoin Edsbyn-joukkue voitti Eurooppa cupin, Maailman cupin ja Champions cupin. Uransa "Kuben" päätti keväällä 2013. Ura Ruotsin pääsarjatasolla kesti 26 kautta hänen lopettaessaan keväällä 2013. Urallaan hän pelasi 686 pääsarjaottelua ja teki 314 maalia.


title: Magnus Olsson

text: Karlsson on pelannut neljät MM-kisat ja saavuttanut niissä kaksi maailmanmestaruutta (1995 ja 1997). Niissä hän on pelannut 17 ottelua ja tehnyt 5 maalia.


title: Magnus Olsson

text: "Kubenin" ura jatkuu edelleen urheilun ja jääpallon parissa. Hän toimii Edsbyn urheilulukion opettajana ja Ruotsin nuorten jääpallojoukkueen johtajana.


title: Magnus Olsson

text: Maajoukkueessa


title: Magnus Olsson

text: Seurajoukkueissa


title: Magnus Olsson

text: Henkilökohtaisesti


title: Lehtokeltavalmuska

text: Lehtokeltavalmuska ("Tricholoma frondosae") on valmuskojen sukuun kuuluva laji. Se on hyvä ruokasieni, mutta sen sekoittamista myrkylliseen kangaskeltavalmuskaan pitää varoa.


title: Lehtokeltavalmuska

text: Lehtokeltavalmuska eroaa kangaskeltavalmuskasta siten, että sen jalka on hoikempi ja pidempi ja sen malto on ohuempaa.


title: Lehtokeltavalmuska

text: Lehtokeltavalmuskaa tavataan haavikoissa.


title: Håkan Bäck

text: Håkan Johannes Bäck (28. heinäkuuta 1911 Vöyri – 20. kesäkuuta 2000 Vöyri) oli suomalainen kirkkoherra ja ruotsin kielellä kirjoittanut runoilija.


title: Håkan Bäck

text: Bäckin vanhemmat olivat kirkkoherra Alfred Johannes Bäck (1872–1952) ja Bertha Helena Pesonius (1874–1959).


title: Håkan Bäck

text: Bäck toimi Vöyrin kirkkoherrana. Hän kirjoitti kristillistä lyriikkaa ja sanoitti myös ruotsinkielisen virsikirjan virren 490.


title: Ingeborg Kullberg

text: Olga Ingeborg Kullberg (19. heinäkuuta 1911 Pohja – 16. elokuuta 2005) oli suomalainen Lohjalla asunut ruotsin kielellä kirjoittanut kirjailija.


title: Ingeborg Kullberg

text: Ingeborg Kullberg julkaisi kaksi romaania ja yhden runokokoelman. Kullbergin romaanit sijottuivat 1800-luvun lopulle ja 1900-luvun alkuun ja ne perustuivat hänen vanhempiensa elämänvaiheisiin.


title: Konvallatoksiini

text: Konvallatoksiini (CHO) on myrkyllinen sydämen toimintaan vaikuttava glykosidi. Sitä esiintyy muun muassa kielossa ("Convallaria majalis").


title: Konvallatoksiini

text: Rakenteeltaan konvallatoksiini kuuluu strofantosidiglykosideihin. Yhdisteessä sokeriosana on ramnoosi ja aglykonina strofantidiini. Yhdiste liukenee pieninä määrinä veteen ja paremmin orgaanisiin liuottimiin, kuten etanoliin tai asetoniin.


title: Konvallatoksiini

text: Konvallatoksiinia on kielon kukissa ja lehdissä. Kielon lisäksi yhdistettä on eristetty sarjatähdikin ("Ornithogalum umbellatum") sipulista Konvallatoksiini on kielon glykosideista myrkyllisin ja sen LD-arvo on 0,08 mg/kg. Konvallatoksiini estää natrium-kaliumpumpun toimintaa, mikä johtaa takykardiaan ja lopulta sydänhalvaukseen. Yhdiste on myrkyllistä myös munuaisille. Konvallatoksiinin rakenteessa myrkyllisyyteen vaikuttavia tekijöitä ovat muun muassa tyydyttymätön laktonirengas, ramnoosisokeri ja aldehydiryhmä 17-aseman hiileen liittyneenä.


title: Sanoma Media Finland

text: Sanoma Media Finland Oy on suomalainen Sanoma-konserniin kuuluva mediayhtiö, joka syntyi kun Sanoma Entertainment Finland ja Sanoma Magazines Finland fuusioitiin Sanoma Newsiin, joka muutti nimekseen Sanoma Media Finland. Sen liiketoimintayksiköitä ovat Sanoma Lifestyle, Kids Media, Helsingin Sanomat, Ilta-Sanomat ja Nelonen Media. Toimitusjohtajana Pekka Soinin jälkeen aloitti 1. maaliskuuta 2015 Pia Kalsta.


title: Sanoma Media Finland

text: Sanoma Media Finland omistaa mainosrahotteiset televisiokanavat Nelonen, Liv, Jim ja Hero sekä maksulliset televisiokanavat Ruutu+ Leffat ja Sarjat, Ruutu+ Lapset, Ruutu+ Dokkarit, Ruutu+ Urheilu 1 ja Ruutu+ Urheilu 2. Se omistaa myös radiokanavat Helmiradio, Groove FM, HitMix, Loop, Radio Aalto, Radio Rock ja Radio Suomipop. Yhtiön omistamia lehtiä ovat sanomalehdet Helsingin Sanomat ja Ilta-Sanomat sekä iso joukko Sanoma Lifestyle- ja Kids Media -yksiköiden aikakauslehtiä Aku Ankasta Gloriaan. Lisäksi Sanoma Media Finland omistaa HS Metro -lehden.


title: Sanoma Media Finland

text:
Kesäkuussa 2014 yhtiö myi Fokus Medialle neljä erikoisaikakauslehteä, Glorian Antiikin, V8-Magazinen, GTi-Magazinen ja Pelit-lehden sekä Finnairin matkustajalehti Blue Wingsin. Ostaja on erikoisaikakauslehtiin keskittyvä mediayhtiö, jonka perusti joukko Sanoman entisiä työntekijöitä. Marraskuussa 2014 yhtiö myi samalle ostajalle Auto Bild Suomi -lehden.
Tietokone-lehti ja MB (entinen MikroBitti) myytiin Talentumille 2014 ja 2015. Sanoman ydinkohderyhmiä ovat tämän jälkeen naiset, perheet ja 55+-ikäryhmä.


title: Saksan NUTS-aluejako

text: Saksan NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1- tasolla Saksa jakaantuu 16 yksikköön ja 2.tasolla 39 yksikköön. NUTS 3-tasolla on 429 yksikköä.


title: Saksan NUTS-aluejako

text: NUTS-tasojen rinnalla Saksassa on myös kaksi hallinnollisen yksikön (LAU) tasoa:


title: Latvian NUTS-aluejako

text: Latvian NUTS-aluejako on kolmetasoinen kansainvälisiin tilastointitarkoituksiin kehitetty aluejako. NUTS 1 ja 2 tasoilla Latvia ei jakaudu pienempiin yksiköihin ja NUTS 3-tasolla Latvia jakautuu kuuteen yksikköön.


title: Europarlamenttivaalit 2014

text: Europarlamenttivaalit järjestettiin 22.–25. toukokuuta 2014 kaikissa Euroopan unionin 28 jäsenmaassa. Vaaleissa valittiin Euroopan parlamenttiin yhteensä 751 meppiä seuraavaksi viisivuotiskaudeksi. Vaalien äänestysprosentti oli 42,54%.


title: Europarlamenttivaalit 2014

text: Vaalipäivä oli Alankomaissa ja Britanniassa 22. toukokuuta, Tšekissä 23.–24. toukokuuta, Latviassa, Maltalla ja Slovakiassa 24. toukokuuta, Italiassa 24.–25. toukokuuta ja muissa jäsenmaissa 25. toukokuuta.


title: Europarlamenttivaalit 2014

text: Ehdokkaiden alaikäraja Italiassa, Kyproksella ja Kreikassa oli 25 vuotta, Romaniassa 23 vuotta, Belgiassa, Bulgariassa, Tšekissä, Virossa, Irlannissa, Latviassa, Liettuassa, Puolassa ja Slovakiassa 21 vuotta ja muissa jäsenmaissa 18 vuotta.


title: Europarlamenttivaalit 2014

text:
22. toukokuuta: Alankomaat, Yhdistynyt kuningaskunta
23. toukokuuta: Irlanti
23.-24. toukokuuta: Tšekki
24. toukokuuta: Latvia, Malta, Slovakia
25. toukokuuta: Belgia, Bulgaria, Espanja, Italia, Itävalta, Kreikka, Kroatia, Kypros, Liettua, Luxemburg, Portugali, Puola, Ranska, Romania, Ruotsi, Saksa, Suomi, Tanska, Unkari, Viro


title: Europarlamenttivaalit 2014

text: Vaalien jälkeen europarlamentin suurimpana ryhmänä säilyi Euroopan kansanpuolueen ryhmä (EPP) 221 paikalla. Toiseksi suurimmaksi ryhmäksi muodostui sosialistien ja demokraattien ryhmä (S&D) 191 paikalla ja kolmanneksi Euroopan konservatiivien ja reformistien ryhmä 70 paikalla. Neljänneksi putosi liberaalidemokraattien liiton ryhmä (ALDE) 67 paikalla. Vasemmistoryhmä (EUL-NGL) sai 52 paikkaa, Vihreät 50 paikkaa, eurokriittinen Vapaa ja demokraattinen Eurooppa 48 paikkaa ja sitoutumattomat 51 paikkaa. Parlamenttiin valittiin 60 edustajaa, joiden puolueet eivät olleet parlamentissa edelliskaudella.


title: Aarno Karhilo

text: Aarno Eino Karhilo (vuoteen 1936 Grönlund; 22. marraskuuta 1927 Helsinki – 3. syyskuuta 2008 Helsinki) oli suomalainen diplomaatti, joka toimi suurlähettiläänä vuodesta 1971. Hän on koulutukseltaan lainopin kandidaatti.